Euskera 5( Ibaizabal 8.gaia)-egokit... by idoialariz 3767 views\nPHONOS at PHONOS\n1. Laguntza gela EUSKERA 5 Egokitzapena Ibaizabal 7. GAIA TAHASI MAISU LANETAN 94 95 Ahoz 1- Entzun 94. orrialdeko testua. 2- Egin 95. orrialdeko ariketak. 96-97 orr. Idatziz LEKUEN DESKRIBAPENA Izenondoek lekua deskribatzen laguntzen dute. Jantzi (adornatu) egiten dute testua. Adibidez: mendi erraldoiak, hotz handia, punta zorrotzak, itsaso zabala, leku zoragarria … 1\n2. Laguntza gela EUSKERA 5 Egokitzapena Ibaizabal1- Irakurri arretaz testua eta erantzun galderei. Iran atzean utzi, Pakistan zeharkatu, eta mendi elurtu erraldoiak ikusten hasi ginen. Zein baino zein handiago,zein baino zein ederrago, eta batzuetan beldurgarriak ere. Hotz handia egiten zuen; gure ur botilak izoztu egin ziren. Termometroak 25 gradu zero azpitik markatzen zuen. Baina mendiek ez ziguten trabarik egiten; bai, ordea,bidea estaltzen zuten elurrak eta izotzak. Hobe genuen irrist ez egitea. Karakorum zuen izena mendikateak. Himalaiaren ondoren, munduko mendikaterik altuena. Amaia Elosegi Asiakleta A- Nola daude ordenatuta arauak?  Denboraren arabera  Tripulazioari egokien iruditu zaion moduan  Garrantziaren arabera B- Nolako informazioa ematen du testuak?2- Zein elementu agertzen da deskribapen horretan? Aukeratu. a- mendiak b- itsasoa d- basamortua e- ibaiak f- hondartza g- kalea 2\n3. Laguntza gela EUSKERA 5 Egokitzapena Ibaizabal3- Erantzun: a- Nolakoak dira mendiak? b- Zure ustez, ondo deskribatzen du paisaia? Zergaitik?4- Testuan izenondoak daude. Bilatu bost, eta esan zer deskribatzen duen. IZENONDOA DESBRIBATZEN DU … elurtu mendiak LEKUEN DESKRIBAPENA ELEMENTUAK Leku bateko elementuak NOLAKOAK diren eta NON dauden adierazteko honelako hitzak erabiltzen dira: Adibidez: han, alboan, ondoan, bazter batean, eskuinean, ezkerrean , erdian ,atzean, aurrean…5- Testua irakurri Gailurrera iritsi ginen azkenean, eta paisaia ederra ikusten genuen handik. Aurrez aurre genuen Sobrosna herria eta alboan laku zoragarria. Lakuan itsasontzi txikiak zeuden, eta eskuinaldean,arrantzaleak hizketan eta barrezka. Herria ez zen oso handia : bi edo hiru kale zituen, oso estuak; Eta etxeen ondo-ondoan lakura jeisteko aldapa zegoen. Herri hartan bai sentitzen genuela lasaitasuna eta bakea!. 3\n4. Laguntza gela EUSKERA 5 Egokitzapena Ibaizabal 6- Beltzago dauden hitzen ordez, zein hitz jarriko zenuke? a- ondoan b- goiko aldean d- hurbil-hurbil e- aurrean f- eskuinean g- han TESTUA parágrafo multzoa da. PARAGRAFOA ideia berdina adierazten duen esaldi multzoa da. Letra larriz hasten da. Puntu eta bereiz eginez bukatzen da. Urtero, 70 milioi turista heltzen dira Espainiara. Bertako klima eta hondartzengatik heltzen dira. Horreta gain, gero eta espainol gehiagok bidaiztzen dute atzerrira. Beste herrialde batera joanez gero, errespetatu egin behar dira hango ohiturak. PARAGRAFOAK testua 7- Banatu testua lau paragrafotan. Ez ahaztu LETRA LARRIA eta PUNTU ETA BEREIZ!!!!! Zurritza herria Ario mendikatean dago,itsasotik 1.000 metrotara.Neguan zuria eta zaratatsua da eta berdea eta zaratatsua udan.Zergatikden zuria eta zaratatsua?Zuria elurragatik diot eta zaratatsua, jendearenjoan-etorriengatik. Eski estazio handi bat dauka eta azarotik martxorajendez gainezka egoten da. Zergaitik den berdea eta zaratatsua? Berdeabelarragatik diot .Parke handi bat daukalako, mahaiz eta zanbuluz beteta,eta familia asko etortzen da egun-pasa. Gainera, aitak eski estazioan lanegiten du eta amak turismo bulegoan; beraz, ez dute astirik nirekinegoteko. 4\n5. Laguntza gela EUSKERA 5 Egokitzapena Ibaizabal 98 99 Irakurri1- Irakurri 98 . orrialdeko testuak.2- Egin 99. orrialdeko ariketa. 100 Ulertu- Berriro irakurri 98. orrialdeko olerkiak.- 100. orrialdeko 1,2,3, 4 eta 5 ariketak egin. 101 Literatura- Irakurri 101. orrialdeko ANTZERKI testua.- Egin 101. orrialdeko 1go ariketa. 5\n6. Laguntza gela EUSKERA 5 Egokitzapena Ibaizabal 102. orr. Lexikoa HITZ ELKARTUAK Hitz elkartuak dira bi hitz elkartuta sortzen diren hitzak. Adibidez: jolas + toki = jolastoki bide + gorri = bidegorri mendi+ kate = mendikate buru + gogor = burugogor 1- lotu hitz elkartuak irudiekin. Gero, aukeratu lau eta esaldi bana idatzi. 1 2 3 4 5 6 7 8 9 10 11 12 13 Bidegurutze– betaurreko – lorontzi – trenbide – mendikate – burugogor – hankaoker– idazluma – txakurkume – jantoki – ilegorri – ipurtargi – jolastoki. 6\n7. Laguntza gela EUSKERA 5 Egokitzapena Ibaizabal 103. orr. Gramatika DEKLINABIDEA NORI NIri GUri ZUri ZUEi HAri HAIEi KepaRI – AneRI – JonI – MirenI …1- Azpimarratu ondoko testuan NORI. hau hori hura honek horrek hark KEPA ETA HAITZ honen horren haren Kepa eta Haitz anaia bikiak dira. Berdin-berdinak dira, baina Kepari honi horri hari asko gustatzen zaio jatea, eta apur bat potoloago dago. honekin horrekin harekin Haitzi, berriz, futbolean aritzea gustatzen zaio, eta hankak apur bat honetan horretan hartan okertuta ditu, futbolari askori gertatzen zaien moduan. honetatik horretatik hartatik 7\n8. Laguntza gela EUSKERA 5 Egokitzapena Ibaizabal2- Idatzi esaldiak NORI erabilita. a- Mikel / saskibaloia / zaio / gustatu b- Zu / arkatza / zaizu / apurtu c- Ahaztu / Ane / motxila / zaio d- Ni / ama / esan / gezurra / diot e- Guk / argazkia / atera / marrazkia / diogu Ortografia 104 orr. H letra  Erakusleek - hau hori hura hauek horiek haiek  Bokalez hasten diren zenbakiak , ehun izan ezik. hamar , hogei , hamabi , hemeretzi … h daramate BETI1-Azpimarratu h daukaten hitzak, eta sailkatu Goizeko hamarretan hasi du elurra. Hamaiketarako nire gelako leihotik ikusten den etxe horretako lehen solairuraino iritsi da. Hamabietarako beste leihotik ikusten den etxe hartako bigarren solairurauno iritsi da. Eta ordu batean nire gelako leihoak ere estali ditu. Ordu bietan ikaratuta esnatu naiz. Hau amesgaiztoa! 8\n9. Laguntza gela EUSKERA 5 Egokitzapena Ibaizabal ERAKUSLEAK ZENBAKIAK BESTELAKOAK2-Idatzi h behar duten hitzei …ori …auek …irurogei …amasei …amalau …aurrean …eman …ogei …izan …atzean …orain …irurehun …ehun …oriek …egia …aiek3- Idatzi zuzen testua Kaixo, Aintzane: Jaso dut zure mezua eta oso triste nago. Leihotik begira nago, eta ehiztariak ikusten ditut eskopetak artuta. Txori gahixoak! Hairean doazenean , tiroak bota eta lurrera erortzen dira. Zu ere, esan didazunez, triste zaude. Saiatu behar duzu tristura ori kentzen. Animo, Aintzane. Eun musu. Leire 9\n10. Laguntza gela EUSKERA 5 Egokitzapena Ibaizabal 105 Teknikak ESKEMA Testu bateko ideia inportanteenak GRAFIKOKI azaltzeko eskema erabiltzen dugu.1- Irakurri testua . Ibai guztiak mendian sortzen dira eta beste ibairen batera, lakurenbatera edota itsasora joaten dira. Ibai baten ibilbideak hiru zati ditu.Lehendabizi, goi-ibilgua daukagu;hasierako zatia da, ibaiak oso ur gutxi darama eta oso bizkor jeisten da. Ibilbidearen hurrengo zatia,erdiko ibilgua da; honetan, ura geldoago doa eta ibaiak ur gehiago darama. Hirugarren zatia, azkena, behe-ibilgua da; zati honetan ibaiak harria eta harea garraiatzen ditu.Ibaiaren zati hori da itsasoratzen dena. 10\n11. Laguntza gela EUSKERA 5 Egokitzapena Ibaizabal2- Orain osatu eskema.  Sortu …………………. ………………..  Amaitu ……………….. ………………..Ibaiak – Ibilbidea ………………..  Zatiak ……………….. ……………….. 11\nEuskera 5( Ibaizabal 8.gaia)-egokitzapena


Etorkinen eskubide politikoak aldarrikatuz - SPRI\nSPRI / Berriak SPRI / Berriak / Etorkinen eskubide politikoak aldarrikatuz\nEtorkinen eskubide politikoak aldarrikatuz\n“Cesión de Voto” ekimenaren xedea da parte-hartze hesiei buruzko eztabaida zabaltzea.\nCEAR-Euskadi GKEaren helburua da giza eskubideak defendatzea eta bazterkeria arriskuan dauden etorkin eta errefuxiatuen garapen integrala ahalbidetzea, gizartean integratzera eta parte hartzera bideratutako ekintzak bultzatuz. Bere lan-ildoen barnean, erakundeak Cesión de Voto ekimena jarri du martxan, kolektibo horren eskubide politikoak aldarrikatzeko.\nGaur egun, ezinbestekoa da Espainiako nazionalitatea izatea Estatuko hauteskundeetan parte hartzeko eta eskubide osoko herritar bezala aitortua izateko. Espainiako nazionalitaterik ez dutenek, udal hauteskundeetan baino ezin dute bozkatu, eta beti ere Europar Batasuneko 28 herrialdeetakoren batekoak badira edo alde biko ituna sinatua duten EBtik kanpoko 12 herrialdeetakoren batekoak badira. Egoera horrek izugarri mugatzen ditu etorkinen eskubide politikoak, baina hori ez da leku guztietan horrela. Zenbait herrialdetan, posible dute parte hartzea eskualde mailako hauteskundeetan, eta beste zenbaitetan bertakoen eskubide berberak aitortzen zaizkie denbora jakin bat badaramate bizitzen herrialdean (esaterako, Argentinan, Ekuadorren, Txilen edo Zeelanda Berrian).\nCEAR-Euskadi antolakundearen proiektuak eskatzen du bertako norbaitek etorkin bati laga diezaiola bere botoa, erabil dezan une honetan debekatuta daukan eskubide hori. Keinu horren atzean prestakuntza eta jabekuntza prozesu bat dago, aldez aurretik tailerrak eta saioak egiten direlako prozesuan parte hartu nahi dutenekin, besteak beste, honakoak lantzeko: Espainiako hauteskunde sistemaren ezaugarriak, alderdi desberdinen programak eta parte hartzeko bide politikoak hauteskundeez harago.\n“Cesión de Voto” ekimena 2014an jarri zen martxan, eta bost hauteskundetan egin da harrezkero, guztira 46 boto laga direlarik. Proiektuaren helburu nagusia da desberdintasun egoera hori bistaratzea, eta eztabaida zabaltzea etorkinen eta errefuxiatuen eskubide politikoei buruz, aurrera egiteko erabateko integraziorantz eta kultura arteko bizikidetzarantz.


[ARGAZKI-GALERIA] Bigantxari aurre egin eta donibane-zuhaitza igo dute Portu Zaharreko kuadrillek - Getxo - Hiruka.eus\n[ARGAZKI-GALERIA] Bigantxari aurre egin eta donibane-zuhaitza igo dute Portu Zaharreko kuadrillek\nHodei Torres 2019-08-13 09:30\nJaien bigarren egunean, domekan, proba zailari ekin zioten Algortako kuadrillek: Donibane-zuhaitza igotzea, bigantxaren baimenagaz noski. Portu Zaharreko hondartzatxo ureztatuak, euriak eta itxaronaldi luzeek ere ez zuten lagundu. Denera, 38 kuadrillek ekin zioten zereginari, lau orduz. Zaurituak egon ziren, baita anbulantzian ospitalera eraman behar izan zuten baten bat ere.\n[ARGAZKI-GALERIA] Askotariko pertsonaiez mozorrotuta hasi dituzte Portu Zaharreko jaiak\nIker Rincon Moreno 2019 abu 12 Getxo\nJoan den zapatuan, abuztuaren 10ean, hasi zituzten Algortako Portu Zaharreko jaiak. Kuadrillen jaitsierak eman zion hasiera festari; hala, lagun-ta...


Preso Politikoak | Angula Berria\nHasiera » Preso Politikoak\nPatxi Ruizek gose greba utzi du\nsugorri argitaratua 10 / Eka / 2020\nGehiago irakurriPatxi Ruizek gose greba utzi du -ri buruz\nnaiz.eus - Iratxe Sorzabal preso irundarraren kontra espainiar Justiziak galdegindako laugarren euroaginduaren azterketa bi aldiz gibelatua izan zen. Otsailaren 19an egin behar zen auzia martxoaren 25era atzeratu egin zuten, baina pandemiaren ondorioz bigarren data hori ere bertan behera gelditu zen.\nGehiago irakurriIratxe Sorzabalen kontrako laugarren euroagindu eskaerari buruzko erabakia, irailaren 16an -ri buruz\nsugorri argitaratua 9 / Eka / 2020\nnaiz.eus - Iratxe Sorzabal preso irundarraren kontra espainiar justiziak eskaturiko laugarren euroaginduaren azterketa bi aldiz gibelatua izan da. Otsailaren 19an egin behar zen auzia martxoaren 25era gibelatua izan zen, baina pandemiaren ondorioz bigarren data hori ere bertan behera gelditu zen.\nGehiago irakurriIratxe Sorzabalen kontrako laugarren euroagindu eskaera aztertuko dute bihar Parisen -ri buruz


Aritz Aduriz euskara hutsez, agurraren prentsaurrekoan • ZUZEU\nAritz Aduriz euskara hutsez, agurraren prentsaurrekoan –\nAthletic Clubek prentsaurreko batera deitu ditu gaur kazetariak, Aritz Adurizek bere agurraren berri eman zezan. Donostiarrak euskara hutsez esan du esateko zeukana, eta bukaeran, kazetari batzuk gazteleraz galdetu diotenean baino ez du egin erdaraz.\nAthleticeko jokalariak egindako hizkuntza hautua ez da ohikoa, are gutxiago futbol munduan, eta nabarmentzekoa begitandu zaigu; Beñat Zarrabeitia kazetariak ondo azpimarratu duen legez, erakutsi baitu “gauza garrantzitsuak euskara ardatz hartuta egin daitezkeela”.\nAste honetan jakin dugu, jokalariak berak sare sozialen bitartez hiru eletan zabaldutako ohar baten bidez -euskaraz, gazteleraz eta ingelesez-, Aritz Adurizek bere kirol ibilbidea bukatutzat ematen zuela.\nDonostiarrak 407 partidu jokatu ditu zurigorriz jantzita, eta 172 gol sartu ditu Athleticekin. Debuta egin zuenetik agurtu denera arte, hiru etapa ezberdinetan, 17 urte eta erdi igaro dira, 39 urte egin dituen arte jokatu baitu.\nAzpian duzue gaurko prentsaurrekoa, eta hemen klikatuta, Aritz Adurizen agur mezua.\nagurra, Aritz Aduriz, Athletic, euskara, futbolariak, hizkuntza hautua, Prentsaurrekoa\nAsteburu honetan: Amonaren budina\nZer duzu buruan “Aritz Aduriz euskara hutsez, agurraren prentsaurrekoan”-ri buruz\nJone 2020-05-23 12:54


Herrigintzaren ubide zentralaz (3) | Aberriberri bloga\nPosteado por: aberriberri | junio 7, 2021\n4. UBIDEGINTZA EDO LUBAKIGINTZA. Etor gaitezen berriro gaurko egunera. Izurritea guztion kalterako etorri zaigu. Agian horregatik utzi dizkigun irakaspenak ere probetxugarriak izan dira denontzat. Ikusi ahal izan dugu zenbateraino garen kalteberak. Aita Barandiaranekin batera konkluitu genezake esanaz ez garela guztiz gure baitakoak. Esan ohi denez, baina, ez da gaitzik onik ez dakarrenik.\nGuztion kaltea ikusita, krisia guztion ongia bermatzeko dauzkagun baliabideen sendotasunaz gogoetatzeko aukera bezala baliatu ahal izan dugu. Ondorenez, komunean partekatzen ditugun eraketa eta baliabide guztiak indartu behar ditugunean bat gatozela dirudi. Komunikabide publikoetan, komunitatea bihurtu da hizketagai nagusia. ‘Komuna’ dugunaren bilaketa marko partekatua izatera iritsi da. Beste gauza bat da hitzak esan nahi duenaz zenbaterainoko bat etortzea dagoen. Askotan, hitz berberak erabiliagatik ere, hitz horiei ematen diegun esanahi kontrajarrietan lubakitzen gara.\nPizkunde komunitarioa nahi bada, ikusita dago ezin dela ertzetatik sostengatu. Komunitatea ezin eraiki edo eutsi daiteke ertz horietako bakar batean (ezkerrekoa edo eskubikoa dela) oina hartuta, ezpada lur-zoru komunean zimendatzen den zentralitate zabal (‘ubide zentral’) batetik. Ubidegintzak tinka dezake komunitatea, lubakigintzak ordea makaldu. Horretarako, lur-zoruaren finkamendua klabea da. Eta zoruaren garrantzia azpimarratzen dugunean, gutxienez bi kako nabarmendu beharko lirateke. Aurrenekoa, nekez jarri daitekeela ezer komunean gutxieneko zoru etiko-moral (zentzumen) komunik partekatzen ez denean. Bigarrena, gizartearen egitura komunak berrindartu beharrez arkitzen garenean, gizakiari dagokiona dela egunero bizi dituen elkarteetatik (etxea, lantegia, auzoa) hastea.\nElkarte horietan, elkarkide garela egiaztatzeko era bakarra elkarrekiko konpromisuak hartu eta betetzea da. Ardurak hartu eta elkarlanean aritu gabe ezin topa daiteke bilatzen ari garen guztion ongia. Gogora dezagun ubide zentralaren ezaugarrietako behinena lankidetza izan dela, auzo-herrietatik eta lantegietatik hasi dena.\nOrainaldiko eta etorkizuneko erronkei aurre egiteko gai izango litzatekeen herrigintza antzeko oinarrietan sostengatu beharko litzateke. Munduaren bilakaerari begira, prospektiba askotarikoak asma daitezke, estrategia ezberdinen arabera heda daitezkeenak. Baina, lehia estrategikoaz aparte, zaila da jakitea ematen ari den desafio antropologikoari aurre egiteko gertu ote garen. Beti izan den bezala, giza kondizioaren itaun nagusien erantzuna dago jokoan. Pako Garmendiak esango lukeen bezala, zertatik eta zertarako bizi eta nola elkarbizi.\nEgunerokoan eta hurbilenekoan bizi dugu desafio hori. “Egun bakoitzak baitakar bere zeregina, ekintzetan gauzatzen da bizitzaren grina”, kantatzen zion Euskal Herriari gure adiskide Letek. Aholkurik egokiena hori da. Behar larrienei, esfortzurik apalenetik hasita, egunerokoan erantzutearen emaitzaz lortu baititugu garaipenik haundienak. Urratsez urrats, baina denbora luzearen ikuspegiarekin. Euskal herrigintzan, hortaz, ekinbide horietatik ikasitakoan jarri behar genuke arretarik nagusiena.\n« Herrigintzaren ubide zentralaz (2)\nHerrigintzaren ubide zentralaz (eta 4) »


...txalupan ez zegoen leku handiegirik janarentzat). Dardarka ikusi genuen askok. Jantzia, ilea, aurpegia hezetuta. Baino...\nGaur mundu osoa dardarka daukan krisiaren lehen astindua gertatu zenetik, 2008ko abu...\n...a Sotoko espetxetik gau hotz hartan. Euripean dardarka, beldurrak eragindako dardara. Martxeloren begiradak eta ha...\n...te maite zaitut ze, mitxoletaren hostoak bezala dardarka jartzen naiz alde egiten duzunean" esatea.\n... urruntzean, telefonoa joka hasten da, eta gailua dardarka: «Hala, unean ohar zaitezke sakelakoa lapurtzen ari zaizkiz...\n...zara, egin diozun bezala aurre egiteko...iNia dardarkaenengoen...\nEguna hurbildu ahala, Monika beldurrez dardarka hasi zen: batzuetan presa zuen lehenbailehen aldegiteko, be...\nOinazez dardarka eta amorrazioz astinduka ari zen gorputza bere hartan utzi ...\n...i itsasoko gaizkile haiei; alabaina, txoko batean dardarka zegoen agure konkortu hari galdezka hasi eta, zimitarrareki...\n...> ospetsuena, eta gaitzizen hura entzun orduko dardarka hasi ohi ziren Mediterraneo osoko merkatari eta marinelak, ...\n...Onak badituk gorputz osoa dantzan jartzen zaik, dardarka hasten haiz...\nINES dardarka dago...\n...ordenagailuko tapa ixten du IKERNEk, kolpez . IKERNE dardarka geratuko da.\nEskuak dardarka dituela pastilla bat hartuko du, baina mina ez zaio baretze...\n...irenean hustu egin zen Joseba. Behatzak dardarka zeuzkan.\n...>- (aurre hartuz) Mentiroso! Ukitzen zaitudanean dardarka hasten zara ta!\n119. atala: Txartelaren bila. Egilea(k) , GOENKALE. Goenkale, Euskal Irrati Telebista 2013 (3)\n...inak atzetik dauzka. Laster bera hasiko da dardarka...\nALIZIA ia dardarka dago eta beste mezu batekin erantzungo dio.\n...>eta gogoratu pasatu zaiona)Ikusi nuenean dardarka hasi nintzen. Banekien etzekarrela ezer onik. Baina sinistu...\nALIZIA tabernan sartu da, gorputza dardarka. ( GERMANI bakean uzteko esan dio) Barrari heldu beharko di...\nALIZIAk, paralizatuta, dena ikusten du. Dardarka dago. GERMANen gorpuari begiratzen dio aurrena eta gero KAN...\nNAIA.-( Dardarka)Zuk hil tzenuen Jessi...!\nLUKAS .- (aitari dardarka) Nik enekien ezer... Benetan! Engainatu egin ninduten.\n123. atala: Esku onetan. Egilea(k) , GOENKALE. Goenkale, Euskal Irrati Telebista 2009 (1)\nKANDIDO .- Puf! Sartzen ikusi dudanean dardarka hasi naiz.\n...u. MANEX sukaldera esne bila. KEVIN, ikarak, dardarka. MANEXek KEVINi bizkarra ematen dionean, "glup" apuratuta.\n...ste egiten saiatu zen. Baina ezin zuen, dardarka bait zeuzkan hortzak.\n.... Eskutik heldu eta estutu nionean, ezpainak dardarka zeuzkala ikusi nuen.\nIrrifarre egin zuen, ezpainak dardarka zituelarik. Muxu eman zidan eta nire besoetan bil-bil egind...\n...u beharrean zituelarik begiratu zidan, behatza dardarka zuela gurdi ondoan zegoen morroiari apuntatuz.\n--TTira,bba,...—--aztoratu,a dardarkaahasitetarurduriajarriezen--.aOnartzendbadut,sausartegitzat ...\n...>neginazidanaateanseinalatuz etaueskuaoostoaabezalad dardarkaizebilkiola--. ALDENHEMENDIK!\n...berak bakarrik lortuko du zutik jartzea, baina dardarka ditu hankak eta ezin izango du pausorik eman eta ohe gainer...\nALIZIA hunkitu egiten da, ia dardarka. Banku batean esertzen da lasaitzeko. Erlojuari begiratzen ...\n...tara begiratzen dio. Ezin du botoia josi, hatzak dardarka, ez du asmatzen.\nALIZIA, dardarka, negarrez hasiko da. GERMANek besoetan hartuko du.\nJON: ( dardarka, hunkituta) Azkenean, desegin dute Cabinda armaz hornitzen ...\nALIZIAk kafea hartu, eskuak dardarka dauzka eta ia erori egiten zaio. Sakon hartzen du arnasa, l...\nEIDER:( Dardarka) Ez! Eztun posible! Baina mutil hau...\n...>eta praktiketan nabilek. I´m very nervious, (eskuak dardarka erakutsiz) badakik...\n...n aurka bermatuta, ezin arnasa berreskurattau, hankak dardarka, eta eskua lepora eramaten du ia malkotan dagoela.\n140. atala: Itsasoaren sakonean. Egilea(k) , GOENKALE. Goenkale, Euskal Irrati Telebista 2009 (2)\n...ola gogor jartzen dio lokian. LUKAS ikarak eta dardarka.\nLUKASek dardarka, KITTOri begiratzen dio, zer egin ez dakiela. JAIMEK pistol...\n...a erdia hartu eta alde egiten du. MANEX dardarka geratzen da.\nHortxe utziko ditugu. JOANA zorrotz, KEVIN dardarka.\n...ta galtzekin). Oso itxura txarra dauka eta dardarka ari da etengabe (abstinentzia sindromearekin). Ate ingurura...\n15. atala: Esan, ez esan. Egilea(k) , GOENKALE. Goenkale, Euskal Irrati Telebista 2011 (1)\nTxisturik ere tragatu ezinik, dardarka (barrutik):\nLEONOR rek amaitutzat jotzen du deia. Dardarka dauka gorputza. Inguruko aulki batean erortzen uzten du ber...\n...iak negar malkoz betetzen joango zaizkio, eta ahotsa dardarka hasiko zaio jarraitzeko gauza ez den arte. Eta, desesperatu...\n...unda, etorritako bidetik egiten du IBONek. ITXASO dardarka geratzen da, erortzeko zorian, pasatutako tragoaren ondoren...\n...> .- Jo egin behar nauk? (eskua erakutsiz, dardarka dagoen plantak eginez) Ui, a ze beldurra...\nALIZIA k gutunari begiratu, eskuak dardarka ditu. UNAI ALIZIA rengana hurreratu eta musu ematen dio, sa...\n...bulegoko txokoan sartu eta taburetean esertzen da. Dardarka dago, desguazean gertatutakoaren ondoren. Bere sakelako tel...\nPAULAk dardarka hartzen du kopatxoa eta eserialdi batean edaten du.\n157. atala: Amesgaiztoa, egun gaiztoa. Egilea(k) , GOENKALE. Goenkale, Euskal Irrati Telebista 2010 (1)\nGERMAN isilik, dardarka. ALIZIA k argia pizten du eta kezkatuta, jator.\nEzin du tiroa bota, ez da gai. Eskua dardarka. Atzera pauso bat eman eta ABEL i begira geratzen da. Gero,...\nGERMAN dardarka dago, kolpeen ondorioz. Bere burua babesten jarraitzen du. ...\n...tuago pistola lokian. MARTIN ek begiak itxi eta dardarka;\nMARTIN dardarka zutitzen da.\n...entzen dio. AITORrek alde egiten du. IKERNE dardarka geratzen da. Bankuan esertzen da. Segundo gutxira JOANA irt...\nIKERNE.- ( hasperen eta ) Ixo! Hankak dardarka dauzkat.\nALIZIA.-(ezin) Dardarka nago oraindik.\n1997ko abendua zen. Egilea(k) AGIRRE, Beñi. El Diario Vasco, Sociedad Vascongada de Publicaciones, S.A. 2010 (2)\n...ediatikoa Eusko Jaurlaritzako Kultura Departamentua dardarka jartzeko modukoa izan zen. Alderdi espainiarrek, monarkikoe...\n2. atala: Batzuk etorri, besteak joan. Egilea(k) , GOENKALE. Goenkale, Euskal Irrati Telebista 2008 (1)\n...ratzen dira une batez, kezkatuta. GIZONA erdi dardarka dago, ez da lurretik sakelakoa jasotzen ausartzen.\nJOANA .- Dardarka nagok oraindik! Aitonagatik izan ez balitz...tEtaedenaebela...\nLEO: Ja, horregatik zaude dardarka.\n...Jordiren sustoa) LEOk tila ekartzen dio. ITXASO dardarka dago.\n25. atala: Zinismoaren hortzak. Egilea(k) , GOENKALE. Goenkale, Euskal Irrati Telebista 2011 (1)\n...en du eta badoa. GERMAN erortzeko puntuan, hankak dardarka. INESek heldu eta sofaraino eraman. Biak esertzen dira bert...\nHau esanda, badoa bulegora. RAKEL dardarka geratu da.\n30. atala: Ilunpetatik irtetean. Egilea(k) , GOENKALE. Goenkale, Euskal Irrati Telebista 2009 (1)\nALIZIAk ezin du jasan, belaunak dardarka, eseri egiten da.\n31. atala: Balantza kontuak. Egilea(k) , GOENKALE. Goenkale, Euskal Irrati Telebista 2008 (1)\n...ma eskua, oso larri. Sakelakoa da, dardarka ari dela alkandorako poltsikoan. Sekulako sustoa hartu du. ...\n32. atala: Kupidok kale. Egilea(k) , GOENKALE. Goenkale, Euskal Irrati Telebista 2008 (1)\n...ua babesten du beste eskuarekin. JOANA nahastuta dardarka, negarrez hasteko puntuan.\n33 ezkil. Egilea(k) GORROTXATEGI AZKUNE, Miren. , ELKAR 2016 (8)\n... da -ez zuen begirik altxatzen esku artean dardarka zuen arkumetik-. Zilborrestea korapilatu zaio lepabueltan.\n...erriro belaunikatu zen. Gureaitazeruetanzarena. Dardarka zegoen. Atea gehiago zabaldu zuen, kanpoko beroa barnera sa...\n...sunik ez zuen sumatzen Ferminek eliza barnean. Dardarka zituen zangoak, dardarka hatzak, dardarka hortzak. Tiro egi...\n...is hiletara? Talan, hamargarrena. Berriro eskuak dardarka, izerditan. Talan, hamaikagarrena. Ardo pixka batekin, dena...\n... Ferminek eliza barnean. Dardarka zituen zangoak, dardarka hatzak, dardarka hortzak. Tiro egin behar zion, bai, tiro e...\nSakelan mugikorra dardarka sumatu zuen. Ertzain-etxetik zen berriro ere: egunak zerama...\n...a eskopetarenikatuanrjarri,duaFerminek,zkanoiaahortzetana dardarka,etak! entzuten duaoraindikeaharienptopeka,ataupadennetatkan...\n...barnean. Dardarka zituen zangoak, dardarka hatzak, dardarka hortzak. Tiro egin behar zion, bai, tiro egin emazteari, es...\nGERMAN.- Nola ahaztu! Zure oihuek dardarka jarri zituzten sukaldeko paretak.\n3txulotarrak 17. Egilea(k) ALTOLAGIRRE, Txetxu. ETB serieak, Euskal Irrati Telebista 2016 (1)\n4ra eta Xbel sartzen dira. Dardarka.\nPentsatuta bakarrik dardarka hasten naiz...\n3txulotarrak 8. Egilea(k) ALTOLAGIRRE, Txetxu. ETB serieak, Euskal Irrati Telebista 2016 (2)\n...> ixten saiatzen da. Atea ez da guztiz zarratzen. Dardarka hasten da.\n...rteten da eskimal kapela batekin. Izoztu itxurarekin. Dardarka.\n...mar entzuten da. Banaka gelditu egiten dira. Jon dardarka dago.\n...erita. AMETS kamerari begira denbora osoan, dardarka urduri.\nBai, begira! (Eskuak dardarka jarriz)\nAmets dardarka hasten da, lurrikaragatik.\n3zpa4-2 24. Egilea(k) PAUSOKA. ETB serieak, Euskal Irrati Telebista 2018 (1)\nIzaro dardarka hasten da. Arnasa sakon hartzen du. Negargura sartzen zaio....\n3zpa4-2 70. Egilea(k) PAUSOKA. ETB serieak, Euskal Irrati Telebista 2018 (1)\nMaiderrek arrazoi du. Merezi du hotzak dardarka egotea gero tximinia ondora joan eta berotzearren!\n...zuk batez ere. Ikusten zaitut, bai, oraindik dardarka.\nAmets dardarka hasten da.\n...>bada ileak pixka bat nahasita, eta bestela dardarka edo)\n...> jaso eta alde egiten dute presaka, Maider dardarka.\n42. atala: Desados eta ados. Egilea(k) , GOENKALE. Goenkale, Euskal Irrati Telebista 2011 (1)\n...bermatu beharra dauka ez erortzeko. Baina hankak dardarka dauzka. Gero, ezin eutsi, zorabiatu egingo da eta lurrera e...


2014 uztaila - Dirutan\nBrowsing Posts published in uztaila, 2014\nErrenta finkoaren salerosketaren fiskaltasuna\n2014-07-30 No comments\nAurreko bidalketan ikusi bezala, noizbait errenta finkoa saltzen badugu dirua gal dezakegu. Baina baita irabazi ere. Galdu nahiz irabazi, ordea, emaitzak jaulkitzailearen porrotak eragindako galeren fiskaltasun berbera du, eta halaxe jaso beharko dugu PFEZ aitorpenean: ZergaBidea programan D gakoarekin, eta atxikipenik gabe. Hori bai, galera denean ikur negatiboarekin, eta irabazia denean ikur negatiboarik gabe. Adibidez, […]\nErrenta finkoa errenta finkoa, fiskaltasuna, galera, PFEZ, salerosketa, ZergaBidea\nSalbuespenak badiren arren, errenta finkoan inbertitutako dirua berreskuratzeko bere epea bete arte itxaron behar da. Baina epea bete baino lehen dirua behar izanez gero bada aukera bat: errenta finkoa saldu egin daiteke. Gogoratu errenta finkoa kupoiak ematen dituzten baloreez osatuta dagoela. Eta jaulkitzaileari bost axola dio balore horiek noren esku dauden, beraz, balore horiek nahiko […]\nErrenta finko hobaritua\n2014-07-15 No comments\nErrenta finkoko jaulkipen batzuk zenbait abantaila dute beren fiskaltasunean. Adibidez, horrelakoak dira Avasa, Audasa eta Aucalsa enpresek egiten dituzten jaulkipenak. Hauen errenta finkoak %24ko atxikipena du —gogoratu berez %21ekoa dela—, baina atxikipen horren %95 hobaritua dago. Horrela, %95 hori ez digute egitan atxikituko, baina atxikitu baligute bezala jaso dezakegu PFEZ aitorpenean. Horren eraginez errenta finko […]\nErrenta finkoa errenta finkoa, fiskaltasuna, hobaritua, PFEZ, ZergaBidea\nErrenta finkoarekin izandako galeren fiskaltasuna\n2014-07-11 No comments\nErrenta finkoan jaulkitzaileak porrot egin dezake, eta ondorioz inbertsioa berreskuratu ezinda gera gaitezke. Horrelakoetan diru galera izango dugu. Eta gogoan izan errenta finkoak ez duela Gordailuak Bermatzeko Funtsaren babesik, beraz, ez dugu galera hori berreskuratzeko modurik izango. Galerak, ordea, eragina izango du gainerako etekinen fiskaltasunean. Hain zuzen ere, errenta finkoaren galera beste kupoi bat bezela […]\nErrenta finkoa errenta finkoa, fiskaltasuna, galera, galeren konpentsazioa, PFEZ\n2014-07-04 No comments\nIkusi dugun bezala, errenta finkoan inbertitzeak arrisku ugari ditu. Jaulkitzaileek, ordea, errenta finkoa erakargarri egiteko tresna ezin hobea dute beren eskura: kupoia. Jaulkipenak kupoi aproposa badu inbertitzailea arrisku guztiak bere gain hartzeko prest egongo da. Ondorengo kupoi motak aurki ditzakegu: Deskontura ala zero kupoia: Epe motzetako errenta finkoan erabiltzen da batez ere, adibidez letra eta […]\nErrenta finkoa Eroski ekarpenak, errenta finkoa, kupoi aldakorra, kupoi finkoa, zero kupoia\n2014-07-02 No comments\nNormalean ez da arazorik espero errenta finkoaren kupoia jasotzerakoan, ez eta epearen amaieran inbertsioa berreskuratzerakoan. Hala ere, gerta daiteke jaulkitzaileak porrot egitea, edo porrot ez egin arren kupoia ordaindu ezinik egotea. Horrelakorik gertatuz gero, jaulkitzaileak zer egingo duen adierazi behar du errenta finkoaren jaulkipenean. Arazoen aurrean jaulkitzaileak izan dezaken portaeraren arabera errenta finkoari beste abizen […]\nErrenta finkoa errenta finkoa, lehentasunezkoa, menpekoa, ordainketa-hurrenkera, senior


«Estaturik gabeko Europako nazioen mapa» aurkeztu du Naziogintzak | Politika | Berria\n«Estaturik gabeko Europako nazioen mapa» aurkeztu du Naziogintzak\nHamazazpi nazio bildu dituzte, «mapa konbentzionaletan agertzen ez direnak». BERRIA dendan dago salgai.\nNaziogintza taldeko kideak, maparen aurkezpenean. Gorka Rubio / Foku Tamaina handiagoan ikusi\n2021eko otsailak 16 13:18\nEstaturik gabeko Europako nazioen inguruko «ezjakintasunari» aurre egiteko, «Estaturik gabeko Europako nazioen mapa» aurkeztu du Naziogintzak. Donostian eginiko agerraldi batean, Josu Albero Naziogintza taldeko kideak azaldu du maparen zergatia: «Ohartu gara ezjakintasun handia dagoela Euskal Herrian eta beste nazio batzuetan Europako nazionalitateen gaiaz». Haren ustez, hori horrela da eskoletan inoiz ez delako ikasi «Europako mapa ofizialetan agertzen ez diren beste nazio batzuk badaudela: Eskozia, Flandria, korsika, bretainia, gales, Euskal Herria, Katalunia, Galizia…».\nHelburu horrekin sortu dute mapa: «Euskaldunok ez ditugu oso ondo beste errealitate nazional batzuk ezagutzen. Badakigu Iberiar penintsulan bost nazio daudela, eta bik, Espainiak eta Portugalek, estatu propioa dutela, baina beste hirurek ezetz. Baina gutxiagok dakite Frantzian sei, Erresuma Batuan lau eta Italian bost nazio daudela. Errealitate horiek dira mapa honetan islatu nahi izan ditugunak».\nAlberok gogorarazi du Naziogintza «euskara, euskal kultura eta euskal nazioa diskurtsoaren erdian jartzen duen talde independentista» dela, eta «euskal errepublikaren aldeko pedagogia» egiten ari direla: «Sorrerako helburuetako bat da harremanak sustatzea Europako estaturik gabeko beste nazio batzuekin, eta horiei Euskal nazioari buruzko informazioa ematea.\nSalatu duten ezjakintasuna islatzeko, pasadizo bat azaldu du Alberok: «2017an, Europako Batzordeko presidente Jean Claude Junckerrek esan zuen Europako Batasunak ezin zuela Kataluniako burujabetza onartu, beste lurralde batzuek gauza bera eskatuko zutelako eta ezinezkoa zelako Europan 90 estatu berri sortzea». Alberoren hitzetan, Junckerrek «ezjakintasun handia» erakutsi zuen, «ez baitaude 90: hamazazpi, asko jota. Erregioak eta nazioak nahastu zituen”. Hain justu, hamazazpi nazio horiek dira mapan jaso dituztenak, «mapa konbentzionaletan» agertzen ez direnak: «Estatuei protagonismoa kendu eta estaturik gabeko nazioei eman diegu».\nAsier Sarasua kartografoak egin du mapa, eta 12 euroko prezioan dago salgai, BERRIA dendan.\nAzalpen batekin dator mapa, Edurne Alegria taldeko kideak azaldu duenez: nazioaren izena euskaraz eta jatorrizko hizkuntzan, biztanleria eta jatorrizko hizkuntzaren hiztun kopurua eta portzentajea. Horrela, nazioen arteko desberdintasunak nabarmendu dituzte, baina baita elementu komunak ere: «Esan daiteke hizkuntza eta sentimendu nazionala hertsiki lotuta doazela».\nLuken Etxabe kideak, berriz, «nortasun handiko lurraldeez» jardun du, horiei ere atal bat eskaini baitie Naziogintzak. Etxaberen hitzetan, horietan «bertako hizkuntzaren egoera oso larria da, eta galtzeko arriskua dago». Multzo horretan sartu dituzte Aragoi, Asturias, Alsazia, Karelia, Kornualles, Veneto, Saboia, Lusazia eta Kaxubia. Lurralde horietan, beste faktore garrantzitsu bat da «bertako alderdi nazionalisten babes maila. Gehienetan, oso txikia edo nulua da». Etxaberen esanetan, «kasu askotan, politika linguistikoengatik da, ezein kasutan ez delako bertako hizkuntza ofiziala».


Runaway Train - Wikipedia, entziklopedia askea.\nekintza-filma, thrillerra, survival film (en) , film dramatikoa, prison film (en) eta abenturazko filma\nHenry T. Weinstein (en)\n[[Kategoria:Henry T. Weinstein (en) ekoitzitako filmak]]\nHenry Richardson (en)\nRunaway Train (euskaraz literalki Kontrolik Gabeko Trena) 1985eko Andrei Konchalovsky errusiar zinema zuzendariaren ekintza filma bat da. Akira Kurosawa japoniar zuzendariaren gidoi batean oinarritua dago. Bertan, Jon Voight, Eric Roberts, Rebecca De Mornay, Kyle T. Heffner eta John P. Ryan aktoreek antzeztu zuten.\nHiru Oscar Sarietarako izendapenak jaso zituen, nahiz eta bat bera ere irabazi ez izan. Aldiz, Gizonezko aktore onenaren Urrezko Globo Saria - Drama (Jon Voight) irabazi zuen.\nManny (Jon Voight) izaera gogorreko preso beterano eta erreinzidenteak eta Buck (Eric Roberts) preso gazte, ahobero eta ganoragabeak Alaskako espetxe batetik ihes egin berri dute. Klima izoztu batean barna burututako txango latz baten ondoren tren geltoki batera iritsi eta tren batera igoko dira, baina euren zoritxarrerako jada martxan dagoela gidariari bihotzekoak eman ondoren hil eta abiadura kontrolik progresiboki areagotuz joango da, honela trena bera kontrolik gabe abiatuz. Bestalde, trenan pertsona bakar bat topatuko dute, Sara (Rebecca De Mornay) izeneko langilea. Balaztak alferrikakoak direnez, bi preso iheslariak nahiz neska heriotz ziur eta izugarri batera doaz, hortaz nola edo hala trena gelditzen saiatu beharko dute. Hori gutxi ez balitz, John P. Ryan espetxeko zaindari zital eta burugogorra atzetik jarraika izango dute.\nDanny Trejo: boxeolaria\nHank Worden: agurea\nTommy 'Tiny' Lister: afroamerikar zaindaria\nRunaway Train filmaren IMDBko fitxa irakurgai (Ingelesez)\nPaul Zindelek idatzitako filmak\nEdward Bunkerrek idatzitako filmak\nKyle T. Heffnerrek antzeztutako filmak


Efemeridea. Telesforo Aranzadi, antropologo garaikidea, 1945eko otsailaren 12an hil zen Bartzelonan - Euskonews\n694 Zenbakia 2015-02-04 / 2015-03-04\nTelesforo de Aranzadi.\nBere lehen ikasketak farmazeutikoak izan ziren, Madrilen 1882an doktoretza lortuz. Doktoretza lortzearekin batera eta batez ere 1887tik aurrera —urte horretan Madrileko Natur Historiaren museoan antropologia atal bat sortu baitzen—, Antropologiaz arduratzen hasi zen, eta zientzia horrek bere bizitza guztia hartu zuen, nahiz eta botanika, marrazkia, musika, etnologia, paleontologia, etab. bezalako beste hainbat jakintza alorrek bere interesa piztu izan zuten.1889an Natur Zientzietan doktoretza lortu zuen. Miguel de Unamuno ospetsuaren lehengusua zen eta, halabearrez, biak ikaskide izan ziren Madrilen oposaketa desberdinak prestatzen zeudelarik —Aranzadik Natura Historiaz eta Unamunok Psikologiaz, hain zuzen ere—.\nBere ikertzaile zeregina laster ezagutzera eman zen, ikaslea zeneko ikasketa garaian ere, hastapeneko urte goiztiar horietan Estudio sobre los insectos vesicantes aplicados a la farmacia izenburudun lanarekin ohiz kanpoko saria ere lortuz. Urteak geroago, bere antropologia ikasketetan erabat zentratuta, bere izena jada atzerrian ezaguna zen. 1891an, 31 urte zituela, Pariseko Antropologia Elkartearen saria lortu zuen “El pueblo euskalduna” bere lanarekin. Lan hori, antropologia ikuspegitik euskal leinuaren zientzia ikerketari eskainitako lehen lanetariko bat izan zen.\nEfemeridea. Agustín Zarranz Bermejo idazlea 1897ko urtarrilaren 31an jaio zen\nEfemeridea. Abenduak 3, Euskararen Nazioarteko Eguna\nEfemeridea. Dolores Ibarruri, Pasionaria, 1895eko abenduaren 9an jaio zen Gallartan


Terrorismoa garaitzeko, "iraganetik ikasi" eta etorkizunera begiratzeko deia egin du Chivitek\nNafarroako Gobernuko presidentea Tuteran izan da larunbat honetan, ETAren terrorismoaren biktimen omenez eraikitako oroigarriaren inaugurazio ekitaldian. Bertan, Elkarbizitzarako Plan Estrategikoaz aritu da.\nMaria Chivite, oroitarriaren inaugurazio ekitaldian. Argazkia: EFE\nForo Sozialak bizikidetza eraikitzeko oinarrien dokumentua urrian aurkeztuko du\nETAren biktimentzako "duintasun demokratikoa" aldarrikatu dute Iruñean\nNafarroako erakundeek omenaldia egin diete terrorismoaren biktimei\nMaria Chivitek, Nafarroako Gobernuko presidenteak, "terrorismoa garaitzeko, iraganetik ikasita etorkizunera begiratzeko" beharraz aritu da larunbat honetan. Tuteran izan da, ETAren terrorismoaren biktimen omenez eraikitako monumentuaren inaugurazio ekitaldian.\nBertan, lehenengo Elkarbizitzarako Plan Estrategikoaz aritu da Chivite, plana "berdintasuna, askatasuna, demokrazia eta aniztasunaren" balioetan oinarritu dutela azalduz.\n"Pairatutako terrorismoak herri bezala batzeko balio dezala. Etorkizunera begiratu behar dugu, beldurrik gabe eta gorrotorik gabe", erantsi du presidenteak.\nGainera, presoen ongietorriak kritikatu ditu Chivitek, baita "hiltzaileen ekintzak goratzen dituzten" pintadak ere. Hala, espainiar Gobernuko Barne Ministerioari bere konpromisoa agertu dio Foru Gobernuko buruak, "kale eta plazetako indarkeria murriztuko duen legedia" bultzatzeko.


Igantziko eta beste zenbait artxibotako harribitxien ingurukoak - Ereiten\nIgantziko eta beste zenbait artxibotako harribitxien ingurukoak\nErran.eus-ek Ereiteneko bi langile elkarrizketatu ditu Igantziko artxiboan topatutako agiri bat aitzakitzat hartuta. Hauxe da egin dieten elkarrizketa.\nEreiten enpresako Amagoia Piá eta Beñat Ziarra historialariak artxiboen antolaketan espezializatuak dira. Bertze zenbait herriren artean Igantziko artxiboa eguneratzen ari dira.\nZein da egiten ari zareten lana?\nUne honetan Igantziko udal artxiboa eguneratzen ari gara. Hau da, artxibo gelan dagoen informazioa antolatzen ari gara, edozein kontsulta eginez gero, informazioa azkar batean topatu ahal izateko.\nBertze nonbait ere aritu zarete?\nBai, Euskal Herrian zehar toki askotan; batez ere Gipuzkoan. Nafarroan Baztanen izan gara; une honetan, Igantzin ez ezik, Lesakan, Arantzan eta Uxuen ere dihardugu.\nEgin dituzuen lanetan, zein izan da aurkitu duzuen dokumenturik bereziena edo arraroena?\nZaila da dokumentu bakarra aukeratzea. Asko dira edukiagatik, baliogatik edo momentuagatik gogoratzen ditugunak. Aukeratzen hasita aipatu ditzakegu Asteasuko Artxiboan gordeta dauden XVII. eta XVIII. mendeetako auziak (irainak, erailketak, bortxaketak, lapurretak,…), Baztanen dagoen auzi batetan aurkitutako karta-jokoan aritzeko karta bat (tranpatan omen zebiltzan), Uxueko liburu batean ikusi ditugun marrazkiak (XVIII.mende bukaerako janzkera jasotzen dutenak).\nHemen Igantzin, zein dokumentu iruditu zaizue bitxiena?\nIgantzin azken hogei urteetako dokumentazioarekin lanean gabiltzan arren, beti aurkitzen dugu tarte bat artxiboko dokumentu historikoak irakurtzeko. Honela, ikusi dugu 1566. urtean latinez eskuz idatzitako zor baten inguruko gutun bat (honi buruz artikulua idatzi zuen gure lankide Olatz Etxeberriak). Badago 1816. urte inguruan Berrizaun zubia berritu zeneko espedientea, benetan interesgarria edukiengatik: planoak, langileen soldatak, eraikitzeko baldintzak,… Nabarmentzekoak dira XX. mendeko lehenengo erdialdeko jaien inguruko edukiak ere, neska-mutilak hurbilegi dantzatzearen inguruko gutuna, 1925. urteko jaietako programa (zaldi lasterketa eta guzti!),…\nZerbait gehiago aipatu nahi baduzue…\nArtxiboak antolatzea eta informazioa eguneratua izatea funtsezkoa da bertze ekimenak abiatu ahal izateko. Lehenik eta behin, udalaren zein auzokoen eskubide eta betebeharrak aldarrikatzeko eta gauzatzeko; gardentasunarekin bat egiten du horrek. Bigarrenik, tokiko komunitateen sena indartzeko, herrien bilakaera laguntzen baitu honek. Biek ala biek etorkizunari so egiten diote, iraganean eta orainaldian abiatu arren. Horregatik da garrantzitsua.\n*Irudiak eta testua Tipi-Taparenak dira


Sareaneuskaraz - Sarean Euskaraz programaren edizio berriak aurrera eginen du Covid-19ak eragindako egoerara egokituz\n_2020ko _URRIAK 13 - AZAROAK 14\nSarean Euskaraz programaren edizio berriak aurrera eginen du Covid-19ak eragindako egoerara egokituz\nDBHko 4.mailako eta Batxilergoko 1.go mailako ikasleei zuzendutako jardunaldiak 4. edizio honetan formatua erabat aldatu beharko du. Aurreko urteetan, jardunaldiak goiz batez Baluarten ia 500 ikasle elkartzen zituen, baina egun Covid-19ak eraginda bizi dugun osasun larrialdi egoera dela eta formatu hori baztertu eta modu deszentralizatuan antolatuko da hainbat ikastetxeetan. Beharrezkoa izanez gero jardunaldia bere osotasunean online emateko aukera ere aurreikusi da.\n8 lantegi praktiko ezbedin eskaini dira, ikastetxe bakoitzak ikasle kopuruaren arabera bat edo bi aukeratu dituelarik. Ikasle bakoitzak horietako batean trebatzeko aukera izanen du. Tailerrak dagokion sektorean eskarmentua duten profesionalek eta elkarteetako ordezkariek gidatuko dituzte. Honakoa da eskaintza:\n• Raspberry Pi: plaka-ordenagailu txiki eta merkeak (Protomakers)\n2 saioko ikastaroa Moodle bidez\nJardunaldiak aurten dakarren berrikuntza nabarmenena online eskainiko den bi saioko ikastaroa da. Honetarako Moodle online ikaskuntza plataforma librea erabiliko da. Saio biek IKTen erabilera egokia egitearen garrantziaz ohartarazi eta horretarako jarraibideak azalduko dituzte. Izan ere, IKTek gero eta presentzia handiagoa dute herritarren egunerokoan, baita esparru pribatu eta intimoenetan ere. Saioak 4-5 minutuko hainbat bideo-pilulekin eta haiekin lotutako ariketekin osatuko dira. Saio batean Maider Likonak (Gipuzkoako Software Askea) Pribatutasuna Sarean gaia jorratuko du. Eta bestean, Ane Ortizek (Emaize Sexologia Zentroa) Harremanak 3.0: like bat eman.\nBi saioak osatuko dira euskarazko kultura digitalaren esparruan aitzindari izan diren eta egun lanean diharduten honako proiektuen aurkezpen bideo laburrekin: Lehen Hitza Euskaraz, Ahotsak, Gazte Gara Gazte, Booktegi eta Gatazkarik Gabeko Teknologia.


Bedia - Wikipedia, entziklopedia askea.\nBedia Bizkaiko erdialdean dagoen udalerri txikia da, Arratia eskualdean. 2016. urtean 1.026 biztanle zituen.\nAitor Sorriketa Larrea (EAJ)\n559 (%52) 508 (%47.2)\n% 79,69 (2011)\n% 7,16 (2011)\n% 11,65 (2013)\n% 54,93 (2010)\n% 40.57 (2016)\n7 Bediar ospetsuak\nIbaizabal ibaia udalerriko lurretatik igarotzen da.\nBediak honako auzo hauek ditu:\nGaldakao ipar eta mendebaldean\nIgorre eta Zeberio hegoaldean\nHerriaren sorrera XI. mendean izan omen zen, orduan Jauregizuria, Barroeta, Tosubando, Hutxarain eta Gortazar izeneko oinetxe eta arma-etxeak biltzen zituela.\nSan Joan Bataiatzailearen eliza, herriko nagusia, 1742an egin zuten.\nHerriari 1858an eman zioten elizate titulua, eserlekua eta botoa lortuz Gernikako Batzar Nagusietan.\n2015eko maiatzaren 24ko hauteskundeetako emaitzen ondorioz Aitor Sorriketa Larrea (EAJ) da Bediako alkatea, karguan 2003tik. Sorriketak alkatetza berritu zuen bere taldearen baiezko botoei esker, gehiengo osoaz.\n374 (% 63,61)\n349 (% 58,95)\n184 (% 31,29)\n189 (% 31,93)\nBediako euskara Arratiako euskaran dago katalogaturik, era berean, mendebaldeko sartaldeko euskaran. Arratia eskualde guztiz euskalduna da, biztanleria osoaren %75 baino gehiagok euskara erabiltzen baitu egunerokoan. Hala ere, alde handiak daude herri batzuen eta besteen artean. Gauzak horrela, esan ohi da Zeanuri dela udalerririk euskaldunena, eta Areatza erdaldunena. Euskal hiztunen portzentajeagatik, UEMAko kideak dira, Arratian, lau udalerri: Arteaga, Dima, Zeanuri eta Areatza. Oro har, Mendebaleko euskararen aldaera bat dute jatorrizko euskalkia eskualdean.\nBediako Jose Mintegi hiztunaren testigantza. Euskal Herriko Ahotsak proiekturako egindako elkarrizketa, ahozko ondarea jaso eta zabaltzeko.\nArratia eskualdeko euskara gorde eta berreskuratzeko helburuarekin sortu zen duela urte batzuk Geure Berbategie programa. Programa horrek bertoko euskararen irautea bideratu nahi du, eta horretarako kanta herrikoiak, esaerak, aditzak, lexikologia, toponimia etab. aztertu eta ikasi dira, betiko gordetzeko asmotan. Etengabeko lana da, egunero-egunero berriztu beharrekoa. Aipatutako kantak ezagutarazteko asmotan, AK-37 taldea sortu da, Igorreko Institutuko ikasleek osatuta. Talde horrek gerra zibilaren garaiko kantak moldatu eta musikaz nahastu ostean, disko bat argitaratu dute, bai eta Bizkaia osotik kontzertuak eskaini ere.\nArratia eskualdea gurutzatzen duen N-240 errepidea herrigunetik igarotzen da. Era berean, Bilbo eta Donostia arteko eta Urdaibaiko EuskoTren lineetako Bediako geltokia dauka herriak.4\nAnton Bedia Zirarruista (XVI. mendea), kronikagilea.\nIñaki Garai (1952-), futbolaria.\n↑ Bizkaiko herri izendegia\n↑ «Bedia - Ahotsak.eus» ahotsak.eus (Noiz kontsultatua: 2018-06-27).\n↑ «Arratiakoa - Ahotsak.eus» ahotsak.eus (Noiz kontsultatua: 2018-06-27).\nAipamen historikoa Arratiako mankomunitatearen webgunean\nLiburuak: Euskal Herriko bidaia-gida/Herriz herri/Bedia\nAzken aldaketa 13 otsaila 2021(e)an, 12:38(e)tan\nOrriaren azken aldaketa: 13 otsaila 2021, 12:38.


Asier Galarza garaile, Orozkon jokatutako sailkapen faseko bertso saioan - Orozko - Aiaraldea.eus\nAsier Galarza garaile, Orozkon jokatutako sailkapen faseko bertso saioan\nIzar Mendiguren Cosgaya 2020-09-17 08:50\nAtzo hasi zen Bizkaiko Bertsolari Txapelketako sailkapen fasea. Orozkon izan zen lehenbiziko saioa, eta Asier Galarza nagusitu zen Donibane Aretoan. Bertsozale elkarteko webgunean topa daiteke saioei buruzko informazio guztia.\nLekeitio eta Orozko izan ziren Bizkaiko bertsolari txapelketako lehen geltokiak. Aldi berean izan ziren bi saioak, eta seina bertsolari aritu ziren kantuan. Asier Galarza Garaik 185 punturekin lortu zuen lehen postua, eta haren atzetik geratu ziren, hurrenez hurren, Asier Alcedo Cano (167,5), Iker Garitagoitia Astiragarra (160,5), Joseba Barandiaran Andueza (153,5) eta Jontxu Martinez Zarrabeitia (119). Aitor Ruiz Urizarren ordez, Janire Arrizabala Munduate ordezkoa aritu zen, eta beraz, puntuazio sistematik kanpo geratu zen. Dena den, saio polita josi zuen gazteak.\nZortziko handian ume jaioberriarentzat opari bila jarri zituen Oier Iturralde Fernandez gai-jartzaileak Jontxu Martinez eta Janire Arrizabala. Denda guztietan galdetu zieten haurraren sexua. Arrizabalak gogor heldu zion gaiari, "nik dakidala jostailuek ez daukate sexurik" argudiatuta.\nBigarren bertsoan "neskato batek zer ba ezin du kamioiekin jolastu?" abestu zuen, eta hirugarrenean proposamen zehatzarekin borobildu zuen saioa: "Ideia izan dut hala / Barbie ta kotxe bat erosita berak hautatu dezala".\nAsier Alcedo eta Joseba Barandiaran komertzialen azalean aritu ziren, inoiz erosiko ez lituzkeen produktuak saltzen. Alcedok argi utzi zuen bere lana: "Kea saltzen dut hilabetero ogia etxeratzeko".\nIker Garitagoitia eta Asier Galarza, berriz, jatetxeko sukaldari bihurtu ziren, higiene arauengatik soberakinak botatzera behartuta zeudela. Gogoetarako zenbait elementu bota zituzten biek ala biek. Galarzak, esaterako, "Guk nahi den dena hartu ahal dugu, baina behar dutenek ez" kantatu zuen lehenbiziko bertsoan, eta Garitagoitiak "Nola azaldu behar diegu dirua ez dela jaten?" erantzun zion.\nZortziko txikian umoretik jo zuen saioak. Alcedo eta Arrizabala bikote ziren, eta Janireren bizikleta salgai jarri zuen Inteneten Asierrek. Arrizabalak wallapopa gehiegi gustatzen zitzaiola esan zion ofizioaren lehen zatian, eta Alcedok lasai egoteko gurpilak kendu zizkiola saldu aurretik erantzun zion. Galarzak eta Martinezek lore-dendako gorabeherak izan zituzten hizpide.\nBakarkakoen txanda heldu zen, segidan: bina bertso osatu behar izan zituzten puntu-erantzun ariketan, eta bakarkako lanean. Plastikoa ez kontsumitzea erabaki duen pertsona, etxetik bakarrik joatea erabaki duena, ikasturteko lehen egunera umea daraman gurasoa edota haurraren urtebetetzean kanpoan den kamioilaria izan ziren protagonistak, besteak beste.\nPrebentzio neurri ugari\nKoronabirusa ekiditeko nabarmena izan zen Bizkaiko Bertsozale Elkarteak hartutako konpromisoa. Izan ere, ez-ohiko irudia nagusitu zen Donibane Aretoan: bertsolariek lehen lerroan -publiko artean- zuten aulkia, eta oholtzara kantatzera soilik igo ziren.\nHorrez gain, abestu behar zuten aldiro babesteko zorroa jartzen zioten mikrofonoari; eta oholtzan bertsolaria aldatzen zen aldiro mikrofonoa desinfektatzen zuen antolakuntzako kide bat zegoen. Sarrera-irteerak ere pilaketak ekiditeko sistemarekin gauzatu zituzten.


Ongintza-kanpaina - IKEA\nHasiera\tIKEA taldeari buruz\tPertsonak eta planeta\tPertsonak eta komunitateak\tOngintza-kanpainak\nBadauzkagu 15 finalistak!\nPeluxeak Diseinatzeko Nazioarteko V. Lehiaketa dagoeneko amaitu da. Mundu osoko IKEA dendetatik marrazkiak jaso ditugu eta badauzkagu Espainiako 15 finalistak. Aste batzuk barru, nazioarteko 6 irabazleen izenak aditzera emango ditugu eta haien marrazkiak benetako peluxe batean bihurtuko dira.\nLa colección de bonitos y adorables peluches SAGOSKATT volverá en 2019 a las tiendas IKEA. El dinero recaudado con la venta de cada uno de estos peluches se donará a organizaciones benéficas.\nIkusi lehiaketaren lege-oinarriak\nPeluxeak Diseinatzeko Nazioarteko V. Lehiaketa\nHona hemen marrazki finalistak!\nMara Llada Vega\nNicolás Viñuela del Canto\nMar Palazón Herrera\nSamuel Torregrosa Rilo\nJulia Cánovas Sánchez\nPol Gómez López\nBOVIP PLANETAKO BURBUILA\nAinhoa Calzado Muñiz\nBadakigu zer den jolastea\nJolasaren adituak gara, jolastea errazten duten aspektuak, jolasaren bidean dauden oztopoak eta kultura ezberdinetan pertsonek nola jolasten duten ikasi, ikertu eta aztertu ostean. Gure azken aurkikuntzak 2017ko IKEA taldearen Jolasaren txostenean argitaratu ditugu. Txosten hau, aurretik egindako jolasaren txostenekin batera, munduan egindako jolasari buruzko ikerketa-korpusik handiena da.\nZure seme-alabekin egin ditzakezun jarduera dibertigarriak azaltzen dituen gida txiki bat ere sortu dugu, etxean haiekin jolasteko inspirazioa aurki dezazun. Guretzat jolastea oinarrizkoa denez, jendeari edonon eta egunero jolastea erraza dela erakutsi nahi diogu.\nEman begirada bat Jolas-gida txikiari (English)\nIkusi IKEA taldeko 2017ko Jolasaren txostena\nUmeak jolastea: ezinbesteko eskubidea, oinarrizko beharra\nJolastean, talde-lana, arriskuak hartzea eta estresari erresistentzia bezalako trebetasun garrantzitsuak garatzen ditugu. Hain da garrantzitsua, ezen Nazio Batuen Erakundearen Haurren Eskubideei buruzko Biltzarrak adierazi baitu ume guztiek jolasteko eskubidea dutela. Hala ere, mundu osoko milioika umeek ez dute jolasteko oinarrizko eskubiderik ezta gune seguru eta babestu batean garatzeko eskubiderik.\n“Jolas dezagun aldaketaren alde” kanpainaren bitartez, IKEA Fundazioa sei erakunde liderrekin elkartu da (Handicap International, Room to Read, Save the Children, Special Olympics, UNICEF eta War Child) ume zaurgarriei jolasteko, garatzeko edo besterik gabe haien haurtzaroaz disfrutateko leku seguruak eskaintzeko. Haien lanari esker, 150.000 ume haien jolasteko eskubideaz disfrutatzen ari dira.\nIKEA Fundazioari eta bere bazkideei buruzko informazio gehiago\nPrograma honi esker, IKEA taldeko kolaboratzaileek zuzenean ikus dezakete IKEA taldeko kanpaina solidarioetan bildutako diruak behar handieneko komunitateetako umeen bizimodua hobetzen laguntzen duela. Kolaboratzaileek IKEA fundazioko bazkideek koordinatzen dituzten hainbat proiektu bisitatzen dituzte eta IKEA Fundazioaren Global Citizens blogean partekatzen dituzte esperientziak.


Eguna: Asteazkena, Urriak 06\nIzena emateko epea zabalik urriak 5arte\nEnpresa txiki eta ertainak, mikroETEak eta enpresa, ahal dela industria-sektorekoak, industriarekin, garraioarekin eta handizkako merkataritzarekin lotutako zerbitzuak, erakunde antolatzaileen udalerrietan kokatuak: Erandio, Leioa, Uribe Kosta, Txorierri eta Mungialdea, beren negozioen eta ekipoen errentagarritasuna hobetu nahi dutenak, enpresa bakoitzaren neurrira egindako irtenbide teknologikoen bidez, praktikoki.\nXXI. mendean, enpresaren barne-kudeaketari denbora eta baliabide ugari eskaintzen jarraitzen dugu (salmentak, eskaerak, albaranak, fakturak, eragiketak, kalitatea, gorabeherak, zerbitzu teknikoa, etab.). Eta zer gertatzen da gaitasun faltagatik artatu ezin ditugun aukerekin?\nEraldaketa digitalaren egungo testuinguruan, ba al du zentzurik negozioaren berezko prozesuak digitalizatzeak? Gero eta gehiago dira joan-etorriak murrizteko, telelana sustatzeko eta baliabideak eta prozesuak optimizatzeko irtenbide digitalak bilatzen dituzten autonomoak eta ETEak, kostuak aurrezteko eta aukerak sortzeko.\nEraldaketa Digitala oso kontzeptu zabaldua da gaur egun, baina benetan onuragarria izan dadin, gure jarduerak benetan behar dituen tresnak erabili behar dira. Zer espero dugu haiengandik?: malguak eta eskuragarriak izatea eta benetako aurrezkiak sortzea.\nKudeaketa-denborak % 30 murrizteak aukera ematen die negozioei bezero gehiagori arreta emateko eta baliabide berberekin gehiago saltzeko, akatsik gabe eta modu koordinatu eta gardenean lan egiten duten ekipoekin. Hori da eraldaketa digitalari erabilera adimendun eta probetxugarria ematea\n3TB Clear Desk taldeak ematen duen webinarrean negozio prozesuak eta eskaintzen dituen aukerak nola automatizatu aztertuko dugu. Benetako adibideak ikusiko ditugu: prozesuen digitalizazioak denbora eta dirua aurrezten ditu, produktibitatea hobetzen du eta negozioaren gaineko erabateko kontrola ematen du, kudeaketa eta bezeroekiko zerbitzu-maila errotik hobetzeko.\nHau ematen dizugu:\nLaguntza pertsonalizatua, prozesu zehatz batean oinarritua, digitalizazioa egoera errealean praktikatu ahal izateko.\nHiru hilabetez doan erabiltzea tresna digital bat, eraginkortasuna egiazta dezazun.\nOperazioen eta Digitalizazioaren aholkularia 3TB Clear Desk SLn, industria-erakundeen garapenean eta lehiakortasunaren hobekuntzan aditua estrategia arinen, prozesuen fluxuaren hobekuntzaren eta negozio-garapenaren bidez, eta prozesuen digitalizazioan esperientzia handia duena.\nBere ibilbide profesionalak 14 urte baino gehiago hartzen ditu, eta Eragiketen Zuzendaritzan ardurak ditu, batez ere industria-sektorean.\nParte hartzeko HEMEN eman behar duzu izen\nGehienez ere 2021ko urriak 4a baino lehen.


Iraganetik etorkizunera — dantzan.eus\nHemen zaude: Hasiera › Hemeroteka › Iraganetik etorkizunera\nKukai dantza taldeak La Veronal konpainiarekin elkarlanean 'Oskara' egitasmoa abian jarri du. Euskal tradizioetan arakatuz, obra garaikidea sortuko dute.\nKukai dantza konpainiako kideak goiz elkartu dira Donostiako Viktoria Eugenia antzokiko entsegu gela batean. Lurrean eroso jarri eta luzatzeko ariketak egiteko behar beste denbora hartu dute. Berehala iritsi dira La Veronal valentziar dantza konpainiako (Herrialde Katalanak) zuzendari Marcos Morau eta haren laguntzaile Lorena Nogal. Dantzariak zutik jarri eta haien gidaritzapean entseatzen hasi dira. Oskara proiektua dute esku artean. Kukai eta La Veronal dantza konpainien arteko topaketa «berezi bat» da, Jon Maia Kukaiko zuzendariaren arabera. «Dantza esparruan mundu oso ezberdinetatik gatozen bi konpainia gara». Donostia 2016k abian jarritako Mugalariak egitasmoan du jatorria proiektuak, eta Viktoria Eugeniak eta Baionako Eszena Nazionalak babestu dute.\nKukai konpainia azken urteotan egiten ari den ibilbidean, beste urrats bat da da Oskara. Izan ere, konpainiako kideak nazioarteko hainbat koreograforekin elkarlanean aritu dira, dantzarekiko duten ikuspegia beste ikuspegi bat duen jendearekin trukatzeko. Horri tiraka, ia bi urte daramatzate Oskara egitasmoa lantzen La Veronal konpainiarekin. «Lan egiteko bi estilo gara. Gu minimalistak gara, eta La Veronal oso hauskorra da. Halere, osagarriak gara», azaldu du Maiak. Bera da proiektuaren zuzendaria, eta Morau koreografiaz arduratuko da. Dantzan, berriz, Kukaiko lantaldea ariko da.\nAurretik egitasmoaren nondik norakoak zehazten ibilbide luzea egin duten arren, joan den igandean hasi zituzten entseguak. «Gogo handia genuen ideien mundu horretatik mundu praktikora pasatzeko», azaldu du Maiak. Lehenengo sormen egonaldia egiten ari dira, Donostian, eta, orotara, bospasei entsegu egin dituzte. «Enbrioi fasean gaude oraindik», azaldu du Morauk. Haren arabera, ideia asko ditu buruan, eta lehen astea baliagarria izango zaio: «zer interesatzen zaigun eta nora irits gaitezkeen ikusteko».\nLa Veronal konpainiak hastapenetik ardatz nagusi bat du: munduko hainbat lekutatik abiatuz sortu dituzte ikuskizunak. Besteak beste, Islandia, Siena (Italia)... Maiak konpainiaren ildoa ezagutzen zuen: «Asko erakartzen ninduen leku horietako elementuak hartu eta egiten zuten irakurketa estetikoak». Hala, Euskal Herriarekin gauza bera egin zitekeela otu zitzaion, eta ideia Morauri proposatu zion. Horrelaxe jarri zuten abian egitasmoa.\nMorauren arabera, «ez dira lan dokumentalak» orain arte zuzendu dituenak, eta Oskara ere, ez da hala izango. Euskal Herriko tradizioan eta mitologian arakatu, eta testuingurutik aterako ditu elementuak, 2015. urtean kokatuz. «Hain gauza zaharra dena beste lente batzuekin aztertuko dut». Horrek euskal herritarren jatorriaren berri ematen lagun dezakeela uste du: «Niretzat oso garrantzitsua da nondik gatozen ikertzea zer garen ulertzeko. Hori funtsezkoa da artean eta kulturan lan egiterakoan». Morauren iritziz, unibertso osoko mitologiak gauzei zentzua bilatu nahi die, eta modernitatea eta gaurkotasuna ez daude hortik «urrun». «Iraganaren eta etorkizunaren arteko duelua interesatzen zait».\nKoreografoak Euskal Herria ezagutzen ez zuenez, martxoan astebetez izan zen Maiarekin han eta hemen bidaiatzen. «Euskal Herriko zenbait ezaugarri iturri zuzenetatik ezagutu zitzan nahi nuen». Hala, jende askorekin egoteko aukera izan zuen valentziarrak; besteak beste, musika esparruan, jantzien esparruan eta mitologia esparruan. Morauk azaldu duenez, «denak» eman zion atentzioa. «Beste planeta batean egotea bezala izan zen, baina zentzu positiboan.». Gauza «ezberdinek» eta «exotikoek» erakarri egiten dute Morau: «Zergatik sortu dituzte modu horretan? Liluratzen nauen zerbait da». Aurkitutako kultura eta tradizio horretatik abiatuz, ikuskizun garaikide bat nola eratu da orain buruan darabilen kontua: «nola nahastu hori guztia nire pertzepzioarekin, eszena ulertzeko dudan moduarekin».\nOraindik emaitza nolakoa izango den esateko «goiz» bada ere, Maiaren esanetan, hasi dira «gauzak ikusten». Morauk argitu du lantzen ari diren mugimenduak ari direla Euskal Herriko tradizioen «usaina» hartzen. Dena den, ez ditu koreografian elementu konkretuak sartu nahi. «Ez dut nahi aurresku bat sartu, baina gure mugimenduari esentzia horrek eragin diezaion nahi dut». Musikarekin ere gauza bera egingo du. «Ez dut abesti bat hartu eta hura sartuko. Esaterako, txalapartari nola eman diezaioket ukitu garaikidea?». Haren arabera, guztia aldatzen da denborarekin. «Kultura horixe da: garapena».\nKoreografoak ikuskizunak amaieran nolako itxura izango duen aurreikusi ohi du beti. Haatik, «gutxi gorabehera» badaki nolakoa izango den emaitza. «Zer aurkituko du ikusleak? Nolakoa izango da amaierako irudia? Oso aseptikoa eta hotza izango da». Edukia forma plastikoek eta musikak islatuko dute, eta horregatik, espazioak informazio gutxi emango du: tela eta kolore planoak erabiliko dituzte.\nEszenografian aurrerapausoak eman dituzte azken asteotan, Maiak azaldu duenez. Jantziak aukeratzen hasi dira Iraia Oiarzabalekin, eta musika zehazten, Xabier Erkiziarekin. Gainera, aukeratu dute nor izango den Oskara-ko abeslaria: Erramun Martikorena.\nDantza ikuskizuna urtarrilaren 30ean estreinatuko dute, Viktoria Eugenian. Baina, hori baino lehen, abenduaren 17tik 20ra, Bilboko Guggenheim museoan, ordu laurdeneko saio laburrak egingo dituzte. Gainera, proiektu pedagogiko bat jarriko dute abian, hezkuntza arloan lan egiteko. Eta, oraindik gaian asko sakondu ez duten arren, ikus-entzunezko proiektu bat ere garatuko dute.\nKukai konpainiako dantzariak eta La Veronaleko kideak sormen egonaldia egiten ari dira Donostian, astebetez. ANDONI CANELLADA / ARGAZKI PRESS


Txirrindularitza: Euskal garaipen laukoitza Espainiako Txapelketan « EKFB – Euskal Kirol Federazioen Batasuna – Unión de Federaciones Deportivas Vascas\nTxirrindularitza: Euskal garaipen laukoitza Espainiako Txapelketan\nEuskal txirrindulariak protagonista nagusiak izan ziren Alcobendasen, Espainiako Koparako azken proban, garaipen laukoitzarekin. Javier Ruiz de Larrinaga orokorrean irabazi zuen hirugarren urtez, Egoitz Murgoitio proban gailendu zen eta Daniel Ruizek garaipen partziala lortu eta finalean izan zen 23 azpiko kategorian.\nHartara, Alcobendaseko Espainiako Kopa Ruiz de Larrinaga liderraren, Murgoitioren eta Isaac Suarezen arteko lehia izan zen, hirurek baitzuten garaipena lortzeko aukera.\nLasterketa erdian hirurak batera zihoazen oraindik, Suarez jokoz kanpo geratu zen arte. Orduan, azken garaipena Ruiz de Larrinagaren esku lotu zen. Murgoitiok estutu egin zuen eta garaipen berria lortu, aurreko egunean Laudion irabazi ostean. Ametzagakoa, ostera, bigarren sartu zen, Espainiko Kopako txapeldun hirugarren aldiz bilakatuz.\nAlabaina, sorpresa 23 urte azpiko mailan gertatu zen. David Juarezek nahiko zuen lehenbiziko bost postuetan lotu orokorra eskuratzeko, baina katea apurtu eta atzean geratu zen. Ruizek aukera aprobetxatu eta garaipen bikoitza lortu zuen, lasterketa eta sailkapen orokorra.\nEtiketak: campeonato, españa, estatal, euskadi, txapelketa


Pandemia eta etika: zenbait eztabaida - Centro de Ética Aplicada\nHome / Pandemia eta etika: zenbait eztabaida\nPandemia eta etika: zenbait eztabaida\nÉtica profesional, Ética pública\nAzken hilabeteotan pairatu dugun egoerak behin baino gehiagotan jarri gaitu arazo etiko larrien aurrean. Artikulu honetan horietako batzuk aipatuko ditut bakoitzari merezi duen tartea eskaini gabe. Irakurleari gonbitea luzatzen diot nire ekarpena irakurri ondoren nik egin ez dudan lana egin dezan komentarioen atalean gogoetan sakonduz, edo besterik gabe nire iritziak diskutituz.\nDakigunez, ikuspegi etiko eta humano batetik egoera bereziki mingarriak bizi izan dira erietxe eta zaharren egoitza batzuetan. Martxoaren amaieran guztion ahotan izan ziren erietxeetan arnasgailuak eta bestelako baliabide eta tratamenduak banatzeko irizpideak. SEMICYUC elkarteak (Espainian egoera kritikoan dauden gaixoak artatzen dituzten medikuen elkarteak) edo beste antzeko erakundeek ezarritako irizpideen inguruan, gazteak lehenetsi eta adineko pertsonak hiltzen uzten ari zirela iradoki edo salatu zuten batzuek.\nUlergarria da osasun baliabideak banatzeko irizpide horiek gizartean ezinegona hedatzea, egoera zein dramatikoa izatera iritsi zen erakusten baitute: gogorra da katastrofe humanitarioetarako pentsatuak izan diren neurriak gure gizarte aurreratuetan aplikatu behar izatea. Edonola ere, etika arloan aritzen garenoi dagokigu ezarritako irizpideak zentzuzkoak eta arrazoituak zirela azaltzea (diskutigarriak izan daitezkeen ñabardurak gorabehera). Etika banatzailearen ikuspegitik erantzun egoki eta humanoa izan ziren: edonork uler dezake urritasun egoeran hil ala biziko baliabide horiek “iristen lehenari” ematea ez dela erantzun etikoki zorrotza.\nOso bestelakoa da aldiz heriotza prozesuen kudeaketan bizi izan diren egoera batzuei buruz esan dezakeguna. Ez da orokortua izan, baina jakin badakigu gertatu dela: kutsadurak saihesteko hartu diren neurriek heriotzaren bizipena modu larrian kaltetu dute. Jendea bakarrik hil da, senideen maitasun eta berotasunik gabe. Egoera honek hiltzera doanaren duintasunarentzat suposatzen duen gutxiespena salatzerakoan nekez exageratu daiteke. Larria da ere senitartekoei eragindako kaltea: maite dituztenekin azken hitz eta hartu-emanak galarazterakoan min konponezina eragin zaie haiei ere, dolua ia ezinezko egiteraino kasu batzuetan.\nNire inpresioa da osasun zerbitzuen eremuan ez zegoela gai honetan behar bezalako gogoetarik eginda: inork ez du aztertu horrelako konfinamendu egoeran gaixo larrien akonpainamendua zein irizpiderekin bermatu daitekeen. Ulergarria da hau gertatzea egoera hain berezia izanik. Ondorioz, osasungintzako profesionalen esku geratu dira erabaki zail asko, egiturazko erantzun batek ahalbidetu zitzakeen baliabide eta aukerarik gabe. Gertaturikoak etxeko lan garrantzitsuak uzten dizkigu arlo honetan hurrengorako.\nBaliozko bi ongi\nAipatu nahi dudan hirugarren gaia, osasuna bermatzeko neurrien eta ekonomia suspertzeko neurrien arteko dilemarena da. Hain zuzen, eztabaidaren izaera dilematikoa azpimarratzea dagokigula uste dut gainera. Etikako irakasleok esan ohi dugu pertsona batek egin beharreko edozein erabakitan eskura dituen aukerak (a) arrazoibide etikoa erabili; edo (b) etika albo batera utzi eta beste helburu batzuei men egitea baldin badira, pertsona hori ez dagoela dilema etiko baten aurrean, problema etiko huts baten aurrean baizik. Edozein egoera “dilematiko” izan dadin, aukera guztiek izan behar dute neurri batean zuzenak eta neurri batean txarrak. Horixe da dilemaren izaera.\nGatozen berriro osasunaren eta ekonomiaren eztabaidara: batzuek egoera desitxuratu nahi badute ere (“Negozioa osasunaren gainetik jartzen du gobernuak!”), gizartearentzat baliotsuak diren ongiak daude aipaturiko bi neurri mota horien atzean. Enpresak eta jarduera ekonomikoa lehenbailehen martxan jarri nahi izatea ez da —nahitaez— osasun eskubideen kontrako erasoa. Behar bezala eginez gero, ongizate ekonomikoak gizarte osoarentzat duen balioa aintzat hartzeko modua baizik, baita solidaritatea bermatzeko ere. Nire uste apalean, hori ikusten ez duenak kale egiten du bere deliberazio etikoan, balio garrantzitsu bat baztertzen duelako. Ekonomia suspertzearekin batera, noski, jokoan dagoen beste balioa ere kontuan hartu beharko dugu: osasuna. Eta hori egiteko segurtasunaren aldeko neurri eta kontrolak beharko dira, beti ere %100eko segurtasuna ezinezkoa dela aitortuz. Hori da gure agintariek egiten dutena, eta hori da etikaren ikuspegitik eskatu dakiekeena.\nDilema etiko baten aurrean edozein erabaki hartzen duenak kritikatua izateko arriskua izango du. Ez dut honekin esan nahi dilema baten aurrean ez dagoenik erantzun zuzen(ago) edo oker(rago)rik: jokoan dauden printzipio eta balioak behar bezala alderatu behar dira, gure erabakiek izango dituzten ondorioak aurreikusi eta horien inguruko erantzunkizunak onartu. Hori ondo egin daiteke edo gaizki, eta gu guztion eskubide eta betebeharra da kritika egitea. Neuk, bukatzeko, zuhurtzia opa diet agintariei eta ezinbestean egingo dituzten akatsak zuzentzeko umiltasuna. Horra, pandemia garai hauetan, lidergorako bi bertute garrantzitsu.


Bizkaiko itsasoa eta irristatze-kirolen industriako enpresei zuzendutako online topaketa egingo dute abenduaren 9 eta 10ean - Uribe kosta - 2020-12-09 - Hiruka.eus\nBizkaiko itsasoa eta irristatze-kirolen industriako enpresei zuzendutako online topaketa egingo dute abenduaren 9 eta 10ean\nErredakzioa 2020-12-02 10:10\nInterneten negozioa garatu, eskaintza erakutsi eta bezeroak erakarri nahi dituzten mota honetako enpresei zuzendutako bigarren online topaketa, abenduaren 9 eta 10ean egingo dute.\nBela, surf, skate nautikoa eta urpekaritza bezalako kirol-industrien enpresei zuzendutako webinnar honetan, hainbat jarduera eremu landuko dira: diseinua, teknologia, ekoizleak, salmentak, ekoizleak eta banaketak, batik bat.\nSopelako eta Getxoko Udalen, Beaz Bizkaiko Foru Aldundiak ekintzaileei laguntzeko duen sozietatearen eta Mondragon Unibertsitatearen parte hartzeagaz egingo den ekitaldia 09:30etik 12:30era izango da.\nParte-hartzaileek, Mondragon Unibertsitateko Enpresa Administrazio eta Zuzendaritzan graduatua den Lore Iñurritegi Biainen eskutik, Interneten inbertitzen diren esfortzuak maximizatzeko gakoak ezagutuko dituzte, enpresen bezero harreman prozesuaren garapena eta jarraipena ere aztertuz.\nProgramak honako atalak izango ditu: itsasoa eta irristatze kirolen sektorea aukera bezala Interneten, sektorearen negozioen abiaraztea eta garapena, salmenten funnel-a eta nola bilakatu lead-ak bezeroetan eta marketin digitalaren teknikak.\nTopaketan parte hartzeko interesa dutenek, aldez aurretik gmartinezdelahidalga@mondragon.edu helbidera idatzi beharko dute, parte-hartzaileen izen-abizenak, enpresaren izena, helbide elektronikoa eta telefonoa adieraziz.


Aitziber Vesga ASIR informatika goi mailako zikloko ikasle DUALaren lekukotza | Mondragon formación profesional\nAitziber Vesga ASIR informatika goi mailako zikloko ikasle DUALaren lekukotza\n.-(e)k idatzia\t 2018-07-10 0\nAitziber Vesga, ASIR, Heziketa zikloko Sareko informatika sistemen administrazioa 2.mailako ikasketak burutzen ari da. Berak DUAL programa hautatu zuenez, hona hemen bere lekukotza:\nAitziber Vesga Artola, sareko informatika sistemen administrazioa\nPraktiketan iazko martxoan hasi nintzen, Alecopen bitartez eta ekainean, DUAL programan sartu nintzen, urtebetez bertan lan egiteko aukera edukiz.\n3.- .- Zein da MARCOS LARRAÑAGA Y CIA -n lan esparrua?\nMarcos Larrañaga y Cia-k sukaldaritza munduan egiten du lan, etxerako zein erabilera profesionalerako sukaldeko tresnak eta ostalaritza produktuak eskainiz.\n4-Zein izan da zure instruktorea MARCOS LARRAÑAGA Y CIA en?\nNire instruktore nagusia Javier Frias da, informatika saileko burua, baina bai Itxaso zein Ismael, lankide informatikoak, une oro lagundu didate. Zalantzaren bat dudanean hiruetakoren batengana jotzen dut, normalki libre dagoenarengana eta berauek atsegin handiz laguntzen didate ahal duten guztian.\n5.- Eta zein da zure saila edo lantaldearen lan esparrua\nNi informatikako sailean nago lanean, bertan, enpresa baliabideen plangintzak antolatu eta kudeatzen dituen sistema informatikoa, ERP softwarea, berritzen ari dira eta neu berrikuntza honetan ari naiz parte hartzen, garapen ekipoko beste kide bat bezala.\nGehienbat datu baseen esparruan nabil lanean, lehen aipaturiko sistema informatikoaren sorkuntzan. Bertan, enpresako sail ezberdinetarako arlo ezberdinen inguruko inprimakiak, txostenak… sortuz. Horretaz gain, inprimaki eta txosten hauek atzetik duten programazio zatian ere eskua sartzen hasia naiz azken asteetan.\n7.- Bukatzeko, zer eskaini dizu MARCOS LARRAÑAGAn praktikak egitea, bai pertsonalki bai ikasketa aldetik?\nAlde batetik enpresa batek barrutik nola funtzionatzen duen eta egunerokotasuneko lanak aurrera nola ateratzen diren ikusteko aukera izan dut. Horretaz gain, klaseetan irakatsi edo ikasi ezin daitezkeen egoerak bizitzeko eta berauetatik ikasteko aukera izan dut, gauza berriak ikasteko aukera bikaina izanik.\nBestalde, lan mundura hurbiltzeko oso aukera ona dela iruditzen zait, urtebeteko lan esperientzia irabazteaz gain, ezagutza ezberdineko lankideekin lan egitea eta talde lanean aritzea zein aberasgarria den ohartzeko balio izan dit.


"ZERGATIK JAMIL?" ANTZEZLANA IGANDEAN IRURITAN\nKolpe bat jaso eta memoria galdu berri duzu. Dakizun bakarra, poliziak esan dizulako, zera da: bere ohean zetzan elbarritu babesgabe bat tiroz akatu duzula; duela gutxirarte maitekiro zaintzen zenuen gizona, hain zuzen. Zeure burua duina eta zintzotzat duzu eta hala ere krimenik gorrotagarriena burutu duzu. Eta zeure buruari galdetzen diozu: “Zergatik, Jamil?”


Irekia Eusko Jaurlaritza - Gobierno Vasco :: Lehendakari: “Europak indartu behar du Txinaren aurrean globaltasunaren borrokan ez galtzeko”\nLehendakari: “Europak indartu behar du…\nkonektatzeko bide berri bat\n\nLehendakari: “Europak indartu behar du Txinaren aurrean globaltasunaren borrokan ez galtzeko” Iturria: Irekia\n\n\n\n\n\n\n\nCEIBS Negozio Eskolaren aurrean eman duen hitzaldi batean, Lópezek Txinari Euskadiren bidez Europarekin “konektatzeko bide berri bat” eskaini dio\n“Europako eskualdeak eta garapen ekonomikoa aldatzen ari den mundu batean: Euskal Herriaren ikuspegia” izan da Patxi López lehendakariak Shangain CEIBS Negozio Eskola ospetsuan eskaini duen hitzaldiaren izenburua. Bertan, eskualdeek nazioarteko egungo egoera aldakorrean duten paperari buruz hausnartu du. Lehendakariak Europari indartzeko eskatu dio, izan ere, “Txina eta antzeko potentzien aurrean globaltasunaren borrokan galtzen ari baita”. “Europak indartu behar du ekonomiaren arloan politika komun bat eginez, orain arte horretan ez baitugu asmatu, eta bere biztanleen arteko solidaritate maila altuagoa lortu behar da”, aldarrikatu du lehendakariak eta Euskal Herriak eta antzeko eskualdeek estatu mailako eskumenak gainditzen dituztela-eta estrategia honetan daukaten garrantzia azpimarratu du.\nPatxi López lehendakariak Euskadi Europarekiko “konexio bide berri” bilaka dadila eskaini dio Txinari, Euskadiko itsaso, trenbide eta aireportu bidezko konexioek eskaintzen duten aukera aprobetxatuz, baita Abiadura Handiko Trena ere. “Potentzia handi bi horien arteko zubia izan gaitezke eta izan nahi dugu”, azpimarratu du Lópezek CEIBS Negozio Eskolan gauzatu duen esku-hartzean. Nazioartean bizitzen ari garen ziurgabetasun egoera eta Euskal Herriak eta antzeko eskualdeek testuinguru honetan daukaten papera izan dira hitzaldiak jorratu dituen ildo nagusiak eta lehendakariak euskal autogobernuak eskumen mailan dituen berezitasunak azaldu ditu, baita Euskadiri “krisiari aurre egiteko ematen dion indar izugarria” ere. “Hori guztiari esker, Euskal Herria Txinarentzako sarbide ezin hobea da Mendebaldeko Europara iristeko. Potentzia handi bi horien arteko zubia izan gaitezke eta izan nahi dugu”, erantsi du.\nShangaiko Txina-Europa Nazioarteko Negozio Eskola CEIBS Txinako garrantzitsuena da eta baita Asiako garrantzitsuenetako bat ere. Patxi López lehendakariak “Europako eskualdeak eta garapen ekonomikoa aldatzen ari den mundu batean: Euskal Herriaren ikuspegia” izenburuko hitzaldia eman du Wang Jianmao irakaslearekin egin duen esku-hartze batean.\nLehendakariak CEIBS Negozio Eskolaren foroaren aurrea azaldu ditu euskal autogobernuaren berezitasunak eta “Espainiako gainerako eremuekiko dauzkan zerga eta finantza harreman bereziak” ere eta horiek Euskadiri “krisiari aurre egiteko eta etorkizun aldakorrerako prestatzeko izugarrizko indarra” ematen diola ere azaldu du. Berezitasun horiez gain, lehendakariak “elementu estrategikoak” aipatu ditu, hala nola “ezagutza, teknologia eta berrikuntza”, Euskadi “teknologikoki aurreratuta dagoen eskualde” bihurtzen baitute, eta itsaso, trenbide eta aireportu bidezko konexioak, baita laster egongo den Abiadura Handiko Trena ere.“Horri guztiari esker, Euskal Herria Txinarentzako sarbide ezin hobea da Mendebaldeko Europara iristeko. Potentzia handi bi horien arteko zubia izan gaitezke eta izan nahi dugu”, azpimarratu du.\nZentzu horretan, Lópezek Txinari eskatu dio Europari buruz daukan “ikuspegi panoramikoan” “mapan dagokigun puntutxoa” begiztatzeko, izan ere, Txina eta Euskadiren artean “zubiak jartzeko ordua da”. “hori dela eta, txinatar erraldoiari proposamen ausart bat egiten diogu: zuen konfiantzazko aliatuak izan nahi dugu, Europarako sarbide izan nahi dugu zuentzat”, azpimarratu du Lehendakariak eta Euskadi “kontratuen iraupenaz haraindi doazen aliantza sendoak” gauzatzeko “aliatu lehiakor eta eraginkor” gisa aurkeztu du.\nEuropak ahalegindu behar du\nLehendakariak bere esku-hartzean kontinente zaharraren egungo egoera analizatu du eta “Txina eta antzeko potentzien aurrean globaltasunaren borrokan galtzen ari” dela gailendu du, hori dela eta, “arlo ekonomikoan politika komun bat” garatzearen alde agertu da. “Europak ahalegindu behar du. Ekonomiaren arloan politika komun bat eginez, orain arte horretan ez baitugu asmatu, eta bere biztanleen arteko solidaritate maila altuagoa lortu behar da”, aldarrikatu du lehendakariak eta Euskal Herriak eta antzeko eskualdeek estrategia horretan “lehentasunezko” papera dutela esan du. “Eskualdeek eta hiri handiek Europar Batasunaren barruan barne-solidaritatearen garapenean parte har dezakete eta parte hartu behar dute, indarrak optimizatzeko eta aberastasuna eta garapena sortzen jarraitzeko”, gehitu du.\nintervencion_lehendakaria_c... behera kargatu (10 MB)\nAGINDUA, 2015eko ekainaren 10ekoa, Ekonomiaren Garapen eta Lehiakortasuneko sailburuarena. Honen bidez, laguntza-deialdia egiten da 2015eko ekitaldian aurrerakin itzulgarriak emateko oinarri teknologikoa duten eta/edo berritzaileak diren enpresa txiki eta…


Bizkaiko Foru Aldundiak eta Bilboko Udalak modu positiboan baloratu dute “EL SOL” Publizitate Komunikazioaren Jaialdi Iberoamerikarra 2019. urtera arte geratzea. Berri horrek agerian utzi du jaialdiak hirian egoteko duen borondate tinkoa, bai esperientziaren arrakastagatik, bai lehiaketak hirian eta lurraldean izan duen harrera onagatik. Gainera, ikusi da Bilbok eta Bizkaiak nazioarteko proiekzioa duten hiriko ekitaldiak antolatzearen aldeko apustua egin dutela, jardun ekonomikoa sustatzeko eta enplegua sortzeko motor gisa.\nHarreman egonkorra eta emankorra\nAntolatzaileek esandakoaren arabera, “EL SOL” jaialdiak hiri ireki bat aurkitu du Bilbon; izan ere, etenik gabeko eraldatzeko prozesu batean dago murgilduta eta jaialdia bere ehun ekonomikoan integratzea lortu du, balio eta etorkizun handiko sektore batean, hau da, industria sortzaileen sektorean. Bilboko Udalak eta Bizkaiko Foru Aldundiak sektore hori estrategikotzat jotzen dute.\nEkitaldiaren bidez, eragin ekonomiko positiboa sortzen da, eta, gainera, hiriko hotelen sektorearentzat urteko gertakaririk garrantzitsuenetako bat da. Bestalde, jaialdian urtero biltzen diren ordezkarien presentziak ostalaritza- eta merkataritza-establezimenduei mesede egiten die.\nBizkaiko erakundeen iritziz, “EL SOL” Publizitate Komunikazioaren Jaialdi Iberoamerikarrarekin denbora gehiagoz bat egiteak aukera emango du komunikazioari, sormenari, berrikuntzari eta diseinuari guztiz lotuta dagoen hiriaren eta lurraldearen irudia kanpoan proiektatzeko.


Koma kulotea modelo berri bat da gure udazken/neguko bilduman. Hotzaren aurkako babes eskeintzeaz gain, gure helburua kulote eroso eta arin bat...\nURTEKO EDOZEIN URTAROTAN ENTRENATZEKO PENTSATUTAKO KULOTEA\nKoma kulotea modelo berri bat da gure udazken/neguko bilduman. Hotzaren aurkako babes eskeintzeaz gain, gure helburua kulote eroso eta arin bat eskeintzea da zure entrenamentuak ez hutsegiteko. Errendimentu eta prezioaren arteko balantza perfektua ordezkatzen du.\nArintasuna eta babesa eskeintzeko, Thermosystem Ketaren materiala erabili dugu, arintasun handiko fibra batzuekin garatu da ziklistari hotzaren aurkako babesa eskeintzeaz gain, beroa ere eskeintzeko. Fibra hauek lehortze azkar bat eskeintzen dute, eta izerdiaren baporea bizkortrasun handiz kanporatzen dute, azalarekin kontaktua oso atsegina da eta erosotasun sentsazioa eskeintzen du.\nEz ditugu joskurak bezalako detailek gutxiesten, gure diseinatzaileek joskurak kendu dituzte iztarraren barrukaldean pedalei eragiterrako garaian, urraturik txikienak ere sahiesteko. Kasu honetan ez dugu tiranterik, kulotaren materialak berak gerria mantentzen du kulotaren doitzea aldatu gabe. Gerrikoak ez du gomarik erabiltzen, Etxeondo -k garatutako sistema berritzaile batek kuloteak berak duen materiala erabiliz gerria heltzen du momento oro.\nKulote honetan Gaina badana erabiltzen dugu, bere dentsitate handiko aparra pedalei eragiterako garaian egoten diren kolpeak xurgatzeko diseinatua dago erosotasun handi bat eskeiniz. Badanaren kanpoko aldea mikro perforatzen dugu transpirazio bikain bat eta lehortze azkar bat lortzeko.\nEntrenamentu bakoitzean detaile guztien garrantziaz jakitun gara. KOMA


Paez jaunaren harrokeria lotsagabea | Angula Berria\nHasiera » Paez jaunaren harrokeria lotsagabea\nPaez jaunaren harrokeria lotsagabea\nsugorri argitaratua 24 / Ots / 2016\nJuan Mari Unanue, EH Bilduko zinegotzi ohia.- Urtarrilak 27an burututako udal aurrekontuen osoko bilkuran, Paez jaunak, Ogasun ordezkariak, modu lotsagarrian jokatu zuen beste behin ere. Euskal Herria Bildu udal taldeak gure osoko zuzenketa, eremu ideologikoan politikari xedatua eta eremu geografikoan herriari xedatua zegoena, defendatu ondoren Paez jaunak hitza hartu zuen gure oinarri sozialeko parte bat erasotzeko (“Herriko Taberna giroa” deituz) eta zalantzarik gabe lekuz kanpo zeuden Venezuelara bidai batzuen aipamena egiteko.\nLehenik eta behin, ogasun ordezkariak jakin beharko luke jada EHBIldu lau alderdiren batura dela, eta gure adierazpenek lauen sentsibilitateen aniztasuna islatzen dutela, ezker abertzalearena (SORTU) barne noski. Eta nahiago izango genuke bere hitz-hartzean bere alderdiko oinarri soziala islatu balu, “Casa del Pueblo”-ra joaten diren pertsona horiena, eta ez bere alderdiak, PSOEk, alde lan egiten duen Enpresen Administrazio Kontseiluetan daudenenak.\n“Herriko Tabernak” mespretxuz aipatzea onartezina da guretzat, esku-hartze judizialera, eta ondoren konfiskaziora, eraman zituen legearen erreforma bat bultzatu zuen alderdiko kide denean. Guzti hura bere bertsiorik krudel eta mendekariena sententzian erakutsi zuen epaile baten laguntzarekin (ez dakigu PP-rako edo PSOE-rako joeraduna den, ezker abertzalearen aurka katu guztiak berdinak direlako). Honez gain, Ogasun ordezkariak Venezuelara bidaiak aipatu zituen erdeinuz; legebiltzar bat duen lurraldea (Espainiak bezala), hauteskunde libre batzuk (Espainiak bezala), egunkariak ixten dituen epaileen botere bat (Espainiak bezala), eta kartzelatutako preso politikoak (Espainiak bezala). Beraz, zein arazo duen Venezuelara bidaiatzearekin azal lezake?\nHarrokeria ariketa honekin nahikoa ez eta, Mariano Rajoyren jantzia jarriz, Paez jaunak gure ondorioak ezeztatu nahian datu batzuk eman zituen gure herriko langabeziaren bilakaeraren inguruan. Rajoyek hainbestetan aipatu duen “Gobernuaren erreforma ekonomiko eta laboralari esker” esatea besterik ez zitzaion falta, baina aditzera eman zuen. Tamalez, ez zituen bere alderdiak Madrilgo PP-ko Gobernu zentrala harro azaltzen denean jartzen dizkion “baina” guztiak gogoratu. Adibidez, soldaten jaitsiera, lanaren prekarietatea, orduko kontratuak, lan-hitzarmenen deserregulazioa, gazteriaren (behartutako) erbesteratzea, etab. Paez jaunarentzat bere alderdiak Madrilen defendatzen duena, hemen paranoia da!! Paez jaunarentzat lana badago, ezer baino prekarioagoa bada ere, ez dago pobreziarik. HAU DA HAU EZKERRA!! Eta HAU DA HAU SOZIALISMOA!!\nOndoren, Bidasoa Bizirik, merkataritzari eta gazte ekintzaileei zuzendutako laguntzen datu positiboak ematera pasa zen. Esandakoa egia bada, positiboa da Irunentzat. Hala ere, hau al da guztia? Nahikoa al da? Edo gehiago egin daiteke Bidasoa Bizirik edo Irun Ekintzen indartzeko? Ba egin ezazu!!!\nBa al zenekien Paez jauna, munduko dirutzarik handienak dituzten pertsonak direla laguntza humanitariora diru gehien zuzentzen duten berberak? Horrek sozialistak bihurtzen al ditu? Nabarmenki EZ. Kapitalista paternalistak bihurtzen ditu, besterik ez. Beraz, ez harrokeriaz azaldu egiten duzuna, zure tokitik askoz gehiago egin daitekeelako. Eta ez da kasualitatea, Alderdi Sozialistak Irunen gobernatzen duenetik beti Eskuin estatalista –PP- edo eskuin jeltzalearen –PNV- eskutik egin duela. Honenbestez, ezkerreko politika egiten duelakoaren gezurrarekin ez hasi, hau ezeztatzeko 2016rako onartutako (eskuineko laguntxoekin batera) udal aurrekontuei begirada bat botatzea besterik ez delako behar.\nEta nola ez, hain errepikakorra duen gaitzespena ere bota zuen, proposamen eraikitzailerik egiten ez dugula leporatuz. Ba bere memoria txarrari gogorarazten diogu aurreko agintaldiko lehenengo osoko bilkuran alokairu sozialerako etxebizitzak eskatu genituela, Irunvi-k kudeatuta, eta bere erantzuna nagusitasun barreak izan zirela. Bigarren urtean oposizioko talde guztiak batu egin ginen zure autobus bideen proiektua atzera botatzeko eta gaur egun hain harro azaltzen zaren berria onartzeko. Hirugarrenean, auzo batetarako gure prozesu parte-hartzailea aurkeztu genizuen, eta horretaz jabetu bezain pronto, zuena izango balitz bezala aurkeztu zenuten. Eta laugarrenean, Gipuzkoako Aldundien aurrekontu parte-hartzaileak zeken eta elektoralistatzat jo ondoren, boikotatu zenituzten Bilduren proposamena zirelako. Hiru hilabete beranduago, eta sobera frogatua geratu den bezala, gure hiriarentzat erabat manipulagarriak eta inolako zorroztasunik ez zuten aurrekontu parte-hartzaile batzuk aurkezteko. Eta hala, eta abar luze bat. Paez jauna, zurekin fidatzen ez bagara, arrazoi sobera eman dizkigulako da.\nAzkenik, ziur Paez jaunak “esan zertaz harro zaren eta nik esango zer falta den” atsotitza ezagutzen duela. Ba guri falta zaion horretaz harro azaltzeak ez gaitu arduratzen, harro azaltzen den hori faltatzea baizik. Udalean, dagoen tokian egonda, akats barkaezina delako.


Aitzineko alkateak jasandako epaiketen gastuak udalak bere gain hartzea «bidezkoa ez ezik derrigorrezkoa dela» uste du Baztango udal gobernu taldeak - Baztan - Erran.eus\nAitzineko alkateak jasandako epaiketen gastuak udalak bere gain hartzea «bidezkoa ez ezik derrigorrezkoa dela» uste du Baztango udal gobernu taldeak\nTtipi-Ttapa 2020-07-17 15:00\nFlorentino Goñi eta Joseba Otondo, udal erabakia azaltzeko egin duten agerraldian.\nAuzitegi Gorenak Garbiñe Elizegi ardura oroz errugabetu du eta «Geroa Bai eta UPN, Palacio de Arozteguiaren jazarpen estrategian konplize» direla diote EH Bilduk eta Ezkerrak\nGarbiñe Elizegi, aitzineko agintaldian Baztango alkate zenak jasandako epaiketen gastuak udalak bere gain hartzeko erabakiari buruz Baztango Geroa Baik eta Navarra Sumak sortu nahi duten nahasmenduaren aitzinean, zenbait argipen egitea beharrezkoa ikusi du Baztango udal gobernu taldeak eta prentsaren aitzinean agertu dira Joseba Otondo, EH Bilduko alkatea eta Florentino Goñi, Baztango Ezkerrako zinegotzia.\nUdal gobernuko taldearen ustez, «Palacio de Arozteguia Aroztegiko pelotazo urbanistikoaren kontra bailaran dagoen gehiengo soziala isilarazteko hautetsiak jazartzen ari da. Modu horretan, azkeneko urteetan prebarikazioagatik sei hautetsiren kontrako salaketak paratu ditu, eta hautetsi batzuen kasuan, gainera, salaketa bat baino gehiago ere paratu du. Haatik, auzitegiak salaketa guztiak artxibatzen ari dira».\nPalacio de Arozteguiak Baztango hautetsien kontra abiatutako «jazarpen judizial estrategiaren barnean, Baztango aitzineko alkatea pelotazo urbanistiko errateagatik salatu zuen, argudiatuz ohorearen kontrako erasoa zela», aipatu dute Otondok eta Goñik. Auzitegi Goreneraino ailegatu den auzibide luzearen ondotik, aipatu auzitegiak epai irmoa eman du, erranez ohorearen kontrako erasorik ez dela egon. Horrela, Garbiñe Elizegi orduko alkatea ardura oroz errugabetu du.\nUdal gobernu taldeak adierazitakoaren aranera, «denbora guztian Palacio de Arozteguiak alkatearen kontra jo du, alkate gisa aritzeagatik. Horren erakusgarria da sustatzaileak paratutako salaketan alkatearen parlamentuko agerraldia aipatzen duela, tokiko irratian egindako adierazpenak, udal aldizkariko berriak… Betiere, alkate ardurei aipamena eginez».\nBaldintza horietan Baztango Udaleko gehiengoak erabaki du aitzineko agintaldian alkate zenaren kontrako epaiketak sorrarazitako gastuak bere gain hartzea. Eta hori «bi arrazoiengatik: justua delakoz, eta jurisprudentzia kontuan hartuta bai edo bai hala delakoz».\n«Justua da –diote EH Bilduk eta Ezkerrak– hautetsien iritzi eta adierazpen askatasunaren kontrako eta hautetsien kontzientzia askatasunaren kontrako jazarpen judiziala ez delako onartzen ahal; gutiago bailararen geroari buruzko proiektu eztabaidagarrien kasuan, Aroztegian gertatzen den bezala. Udalerriko hautetsi demokratikoak isilarazi nahi izatea totalitarismo hutsa da. Horregatik, justua da eraso judizial hauen kostuak udalak bere gain hartzea».\nBaina gainera «derrigorrezkoa» dela uste dute udal gobernu taldeko bazkideek: «Bai edo bai egin beharrekoa. Jurisprudentziak hori agintzen baitu. Epai irmoarekin hautetsia errugabetuz gero, auzibideko kostuak udalak bere gain hartzea agintzen du jurisprudentziak. Horrelakoak maiz gertatzen direnez, botere ekonomiko batzuen jokabideak hartaraturik, auzitegiak arduren banaketa jurisprudentzia bidez nola egin ezarria du. Betiere, erabakia justua eta bai edo bai bete beharrekoa izateaz gain, txosten juridikoarekin egin da eta kontu hartzailearen kontrolarekin».\nHortik aitzinerat «Geroa Bai eta Navarra Suma sinplea den afera nahasi nahian dabiltzala» uste dute EH Bilduk eta Ezkerrak, «Palacio de Arozteguiaren jazarpen estrategian duten jokaera konplizea justifikatzeko. Jokaera hori larria izanagatik, Aroztegi inguruko herri-lurren eta Lekarozko ermitaren defentsan izandako utzikeriak larriagotzen du. Zeren ez baitugu atzentzen ahal hautetsien ardura handienetakoa dela ondasun publikoak zaintzea. Orain artio Geroa Baik eta Navarra Sumak Aroztegian bederen egin ez dutena».


Erdibidean? Ni pa dios — Eibar.ORG | Eibarko peoria\nHemen zaude: Hasiera / Blogak / Teknosexua / Erdibidean? Ni pa dios\nErdibidean? Ni pa dios\nGari Araolaza 2007/12/10 13:04\n(beste purrustada bat, microblogging egin beharko nuke)\nIturrinean irakurri dut erdibidearen inguruan , erdibidean omen gaude bai 18/98 kasuarekin eta bai bi goardiazibilen hilketarekin etsita gelditzen garenak.\nNik uste dut kontrakoa dela. Erdibidean daudenak dira gertaera batekin sumindu eta bestea ulertzen saiatzen direnak. Nire ustez barrikadaren alde berdinean daude 18/98ko gartzelaratuak eta bi goardiazibil eta beraien familiak: biktimen aldean. Nik barrikadaren alde horretan sentitzen dut nire burua.\nHemen dago -uste dut- aipatzen duzun Atxagaren testua, literatur aldizkarien gordailuan; berez, Garziarena aldizkarian argitaratu zen 1993an. Azpititulua da zure erreferentziaren muina: Bataren eta Biaren artean gaudenak ez gaude erdian, baizik eta leku guztietan\nAspaldian hori zen Atxagak zioena: ez gaudela erdian, baizik eta toki guztietan.\nInjustizia dagoen toki guztietan esan nahi dut.\nEskerrik asko bioi. Funtsa ulertu didazuen arren, nik esan nahi dudana da "erdibide" hori txaketero, ekilibrista eta abarrekin lotzen dela, eta ni ez naiz hor ikusten, gauzak garbi ditut eta.\nEzta biktimak ere. Inor ez dago erdian. Bakoitzak bere hildakoen hiletetan egiten du negar eta alde bietakoan egiten badu, batekoenean botako du sikieran malko bat gehiago besteenean baino. Nahi genuke erdian egon, nahi genuke gaitzaren eta ongiaren gainetik hegan egin, nahi genuke perfektuak izan. Baina ez, gizakiak gara eta gutarrak maite ditugu oroz gain, arrazoia ez daukatenean ere. Batez ere orduan.


Espainiarrek hilean hirutan jaten edo afaltzen dute etxetik kanpo | Consumer\nEspainiarrek hilean hirutan jaten edo afaltzen dute etxetik kanpo\nJatetxe tradizionalen alde egiten dute batez ere\nEspainiako kontsumitzaileek hilean bi egunez jaten edo afaltzen dute, batez beste, jatetxe tradizionaletan, eta behin baino gutxiagotan (0,8), janari lasterreko lokaletan, Nekazaritza, Arrantza eta Elikadura Ministerioak atzo aurkeztutako “Kontsumoaren eta Elikagaien Banaketaren Behatokia” (MAPA) azterlanaren arabera.\nJatetxe tradizionaletan inoiz jaten edo afaltzen ez dutenak %17,5 dira. Portzentaje hori %61,7ra iristen da janari lasterreko establezimenduen kasuan. Adinagatik, zaharrenek baino maizago ohitzen dira gazteenak etxetik kanpo bazkaltzera/afaltzera. Joera hori antzekoa da zaharberritzeko lokalen bi tipologietan.\nErkidegoei dagokienez, Murtziakoak dira jatetxe tradizionaletara gehien jotzen dutenak (2,8 aldiz hilean), Aragoikoak baino gehiago (1,3); Kantabriakoak eta Madrilgoak dira otordu lasterren alde gehien egiten dutenak (1,2 aldiz hilean), Galiziakoak eta Gaztela eta Leongoak ez bezala (0,4).\nEuskaldunek dute konfiantza handiena jatetxe tradizionaletan kontsumitzen diren elikagaietan, eta Balearrek gutxien. Janari lasterreko establezimenduei dagokienez, errioxarrak dira zerbitzatzen dituzten elikagaietan konfiantza handiena dutenak, kantabriarren aldean.\nOro har, jatetxe-arloko establezimendu tradizionalek askoz konfiantza handiagoa dute (10etik 6,9) janari lasterrekoek baino (10etik 2,8).\njanari jatetxeak kontsumitzaileak